pythainlp/thai-wiki-dataset-v4 huggingface dataset:
ธรีวันเดอส์

ธรีวันเดอส์ เป็นคอลเลกชันวิดีโอเกม ค.ศ. 1991 ที่พัฒนาและเผยแพร่โดยบริษัทแคปคอม และเปิดตัวครั้งแรกสำหรับอาร์เคดโดยใช้แพลตฟอร์มซีพีเอส-1 ที่ประกอบด้วยเกมที่เกี่ยวข้องสามเกม ได้แก่ "มิดไนต์วานเดอเรอส์: เควสต์ฟอร์เดอะแชเรียต" ("Midnight Wanderers: Quest for the Chariot") ซึ่งเป็นเกมแพลตฟอร์ม, "แชเรียต: แอดเวนเจอร์ธรูเดอะสกาย" ("Chariot: Adventure through the Sky") ซึ่งเป็นเกมยิงแบบเลื่อนฉาก และ"ดอนต์พูล" ("Don't Pull") ซึ่งเป็นวิดีโอเกมปริศนา
รูปแบบการเล่น.
"มิดไนต์วานเดอเรอส์".
เป็นเกมแพลตฟอร์มที่พบผู้เล่นควบคุมฮอบบิทชื่อลู และผู้เป็นเพื่อนร่วมทางของเขาชื่อศิวะ เพื่อวิ่ง, ปีนป่าย และยิงใส่ศัตรู
"แชเรียต".
เป็นเกมยิงเลื่อนฉากที่มีตัวละครจาก"มิดไนต์วานเดอเรอส์" แต่อยู่ในเกมที่คล้ายคลึงกับ"กราดิอุส"
"ดอนต์พูล".
เป็นเกมปริศนาที่คล้ายกับเกมอย่างซีรีส์"เอ็กเกอร์แลนด์", "เพนโกะ" และเกมปริศนาของแคปคอมเองอย่าง"ไพเรตชิปฮิเงมารุ" ที่ให้ผู้เล่นควบคุมกระต่ายชื่อดอน (ผู้เล่นคนที่ 1) หรือกระรอกชื่อพูล (ผู้เล่นคนที่ 2) โดยการผลักบล็อกเพื่อบดขยี้เหล่ามอนสเตอร์
โครงเรื่อง.
"มิดไนต์วานเดอเรอส์".
สองนักพเนจรเที่ยงคืน ได้แก่ ลูและศีวะ ได้ออกอาละวาดไปทั่วอาณาจักรของศัตรู เนื่องจากผู้คนของพวกเขากลายเป็นรูปปั้นไม้จากเวทมนตร์ที่ชั่วร้ายมารังควาญ นักพเนจรเที่ยงคืนทั้งสองแทรกซึมเข้าไปในปราสาทเพื่อกำจัดไกอาผู้ซึ่งเตรียมการบุกรุก และเพื่อปลดปล่อยยานศึกที่จะช่วยทำให้ประชากรของพวกเขาคืนสภาพกลับมา
"แชเรียต".
ลูและศิวะขี่ยานศึกพาดปีกเครื่องบินซีเลสเชียล เพื่อต่อสู้กับหน่วยชั่วร้ายที่นำโดยลาร์ ที่คุกคามดาวเคราะห์บ้านเกิดของพวกเขา และช่วยเจ้าหญิงแห่งแอสทรา
"ดอนต์พูล".
กระต่ายชื่อดอนและกระรอกชื่อพูล ได้นำทางผ่านเขาวงกตจำนวนมากเพื่อขจัดเหล่ามอนสเตอร์
การพัฒนาและการตลาด.
"ธรีวันเดอส์"ได้รับการวางจำหน่ายในระบบอาร์เคดเมื่อวันที่ 20 พฤษภาคม ค.ศ. 1991 รวมถึงได้มีการวางแผนและพรีวิวเวอร์ชันสำหรับแคปคอมเพาเวอร์ซิสเตมเชนเจอร์แต่ไม่เคยวางจำหน่าย
เกมดังกล่าวได้รับการพอร์ตสู่ระบบเพลย์สเตชัน และเซกา แซตเทิร์น ใน ค.ศ. 1998 และเผยแพร่โดยซิงเอนเตอร์เทนเมนต์ นอกจากนี้ เกม"ธรีวันเดอส์"ยังได้รับการเพิ่มเข้าไปใน"แคปคอมคลาสสิกส์คอลเลกชัน วอลุม 2" เมื่อ ค.ศ. 2006 สำหรับเพลย์สเตชัน 2 และเอกซ์บอกซ์ รวมถึง"แคปคอมคลาสสิกส์คอลเลกชัน รีมิกซ์" สำหรับเพลย์สเตชัน พอร์เทเบิล ตลอดจน"แคปคอมอาร์เคดเซคันด์สเตเดียม"
ตัวละครจาก"ธรีวันเดอส์"ได้ปรากฏในเกมอื่น ๆ ของบริษัทแคปคอมเช่นกัน โดยลูปรากฏตัวในเกม"" (ค.ศ. 1998) ในฐานะตัวละครช่วยเหลือ และต่อมา ศิวะได้รับการดัดแปลงเป็นตัวละครที่ต้องจ่ายเงินชื่อชิบะ ชินตาโร ในเกม"แคนนอนสไปก์" (ค.ศ. 2000)
การตอบรับ.
ในประเทศญี่ปุ่น "เกมแมชชีน"ฉบับวันที่ 1 สิงหาคม ค.ศ. 1991 ได้ระบุว่า"ธรีวันเดอส์"เป็นหน่วยอาร์เคดบนโต๊ะที่ประสบความสำเร็จมากที่สุดอันดับห้าของเดือนนั้น ส่วนนิตยสารรีโทรเกมเมอร์ได้ยกย่อง"ธรีวันเดอส์"ในฐานะทางเลือกแทนไบโอเมคานิคอลทอย ขณะที่นิตยสารเกมแฟนได้วิจารณ์เวอร์ชันเพลย์สเตชันว่าด้อยกว่าเกมอาร์เคดดั้งเดิม เนื่องจากคุณภาพกราฟิกที่แปลงมาไม่ดี
สิงโตโคมขาว

สิงโตโคมขาว (ชื่อวิทยาศาสตร์: "Bulbophyllum auricomum") เป็นสายพันธุ์กล้วยไม้สกุลสิงโตกลอกตา เป็นพืชเฉพาะถิ่นในป่าระดับต่ำจากความสูงระดับน้ำทะเล พบในเอเชียตะวันออกเฉียงใต้โดยเฉพาะประเทศพม่า, ประเทศไทยและประเทศอินโดนีเซีย เกาะสุมาตราและเกาะชวา ดอกมีกลิ่นหอม ออกในช่วงปลายฤดูใบไม้ร่วงถึงต้นฤดูหนาว ช่อดอกประกอบด้วยดอกย่อยหลายดอกยาวประมาณ 22 เซนติเมตร (8.7 นิ้ว)
ในประเทศพม่าเรียกว่า ตะซีนปาน (သဇင်ပန်း) เป็นหนึ่งในดอกไม้ประจำราชสำนักพม่า ผู้หญิงที่มีสถานะทางสังคมสูงมักประดับไว้บนศีรษะ และใช้ในโอกาสพิเศษ เช่น พิธีแต่งงาน
ประทวน สุทธิอำนวยเดช

ประทวน สุทธิอำนวยเดช (เกิด 18 กรกฎาคม พ.ศ. 2496) เป็นนักการเมืองชาวไทย อดีตสมาชิกสภาผู้แทนราษฎรจังหวัดลพบุรี สังกัดพรรคพลังประชารัฐ และอดีตสมาชิกวุฒิสภาจังหวัดลพบุรี
ประวัติ.
ประทวน เกิดเมื่อวันที่ 18 กรกฎาคม พ.ศ. 2496 ที่ตำบลโคกตูม อำเภอเมืองลพบุรี จังหวัดลพบุรี สำเร็จการศึกษาระดับปริญญาตรี วิศวกรรมศาสตรบัณฑิต สาขาวิศวกรรมอุตสาหกการ จากสถาบันเทคโนโลยีราชมงคล และระดับปริญญาโท บริหารธุรกิจมหาบัณฑิต สาขาการบริหารธุรกิจ จากมหาวิทยาลัยรามคำแหง
การทำงาน.
ประทวน เคยรับราชการครูในสังกัดโรงเรียนโยธินบูรณะ กรมสามัญศึกษา กระทรวงศึกษาธิการ ต่อมาเปลี่ยนสายงานมาเป็นวิศวกร ในสังกัดกรมโรงงาน กระทรวงอุตสาหกรรม และกรมชลประทาน กระทรวงเกษตรและสหกรณ์ จนกระทั่งได้รับแต่งตั้งเป็นหัวหน้าส่วนราชการประจำจังหวัด ในตำแหน่งอุตสาหกรรม 7 จังหวัด ได้แก่ สมุทรปราการ, ปทุมธานี, สุพรรณบุรี, สิงห์บุรี, อุทัยธานี, ชัยภูมิ, และลพบุรี
ต่อมาเข้าสู่งานการเมืองโดยการลงสมัครรับเลือกตั้งสมาชิกวุฒิสภาจังหวัดลพบุรี ในปี 2557 และได้รับเลือกตั้งเป็นสมาชิกวุฒิสภา หลังจากนั้นได้รับแต่งตั้งเป็นสมาชิกสภาปฏิรูปแห่งชาติ (สปช.) และลงสมัครรับเลือกตั้งสมาชิกสภาผู้แทนราษฎรจังหวัดลพบุรี ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 และได้รับเลือกตั้งเป็นสมาชิกสภาผู้แทนราษฎรสมัยแรก สังกัดพรรคพลังประชารัฐ
ประทวน ได้รับแต่งตั้งเป็นประธานคณะกรรมาธิการวิสามัญพิจารณาศึกษาแก้ไขปัญหาการออกประทานบัตรเหมืองแร่และผลกระทบด้านสิ่งแวดล้อมจากการทำเหมืองแร่ ในสภาผู้แทนราษฎรไทย ชุดที่ 25
ต่อมาได้ลาออกจากตำแหน่ง เพื่อลงสมัครรับเลือกตั้งในการเลือกตั้งปี พ.ศ. 2566 สังกัดพรรคภูมิใจไทย
มีแชล ลอตีโต

มีแชล ลอตีโต ([miʃɛl lɔtito]; 15 มิถุนายน ค.ศ. 1950 – 25 มิถุนายน ค.ศ. 2007) เป็นผู้ให้ความบันเทิงชาวฝรั่งเศส เกิดที่เกรอนอบล์ โด่งดังจากการกินของที่ย่อยไม่ได้โดยเจตนา ทำให้เขาได้รับสมญานามว่า เมอซีเยอร์ม็องฌ์ตู ("นายกินดะ")
รางวัล.
ลอตีโตยังคงเป็นผู้ครองสถิติ "อาหารที่แปลกที่สุด" ในบันทึกสถิติโลกกินเนสส์ เขายังได้รับรางวัลแผ่นทองเหลืองจากผู้ตีพิมพ์ซึ่งเขากินเข้าไปด้วยเช่นกัน
เสียชีวิต.
ลอตีโตเสียชีวิตด้วยสาเหตุธรรมชาติในวันที่ 25 มิถุนายน ค.ศ. 2007 สิบวันหลังวันเกิดครบรอบ 57 ปี ศพของเขาถูกฝังที่สุสานแซ็ง-ร็อกในเกรอนอบล์
วัดสัมปทวน (จังหวัดนครปฐม)

วัดสัมปทวน เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ริมแม่น้ำท่าจีน ในตำบลวัดแค อำเภอนครชัยศรี จังหวัดนครปฐม
วัดสัมปทวนตั้งเมื่อ พ.ศ. 2439 ได้รับพระราชทานวิสุงคามสีมาเมื่อวันที่ 24 ตุลาคม พ.ศ. 2521 ชื่อของวัดตั้งชื่อตามสถานที่ตั้ง คือตำบลสัมปทวน กล่าวกันว่า บริเวณนี้มีแม่น้ำที่ไหลขึ้นไหลลงอย่างแรง ชาวบ้านหลายคนที่ตั้งบ้านเรือนอาศัยอยู่ริมแม่น้ำท่าจีนหลายคน ได้พบเห็นเกศของพระพุทธรูปลอยโผล่ขึ้นเหนือน้ำมา 3 เกศ ลำตัวจมอยู่ใต้น้ำโดยมีเชือกผูกติดกันมาทั้ง 3 องค์กลับไม่ไหลไปตามน้ำ กลับไหลทวนกระแสน้ำขึ้นมาวนเวียนอยู่ตรงวัดสัมปทวน รุ่งเช้าชาวบ้านจึงช่วยกันนำพระทั้ง 3 องค์ ขึ้นมาจากน้ำ แต่กลับดึงไม่ขึ้น ดึงไปดึงมาเชือกที่ผูกไว้กับองค์พระก็ขาดสะบั้นลง และพระทั้ง 3 องค์ ก็ได้จมหายไปตามกระแสน้ำไหล โดยที่ไม่มีผู้ใดใดพบเห็นอีก นับจากนั้นชาวบ้านจึงเรียกบริเวณนี้ว่า "สามพระทวน" ซึ่งต่อมาเปลี่ยนมาเป็น "สัมปทวน"
ทางวัดได้ให้ราชการตั้งโรงเรียนในที่ดินของวัด คือ โรงเรียนวัดสัมปทวน (โพธิ์ราษฎร์ประสาท) ตั้งขึ้นเมื่อวันที่ 17 พฤษภาคม พ.ศ. 2460 วัดยังประดิษฐาน "หลวงพ่อศิลาแลง"
วัดธรรมมณฑล

วัดธรรมมณฑล เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลสัมปทวน อำเภอนครชัยศรี จังหวัดนครปฐม
วัดธรรมมณฑลตั้งวัดเมื่อวันที่ 27 ตุลาคม พ.ศ. 2553 เดิมทีที่ดินตั้งวัดเป็นของงแม่ชีภาคพันธ์ เอี่ยมพาหล มีที่ทั้งหมด 18 ไร่เศษ ได้แบ่งให้หลาน 3 คน ได่แก่ คุณเยวภา โพธิโต คุณรวีวรรณ วงเคี่ยม และพระใบฎีกามณฑล เขมจาโร โดยเมื่อ พ.ศ. 2546 พระใบฎีกามณฑล ซึ่งเป็นหลานของแม่ชีภาคพันธ์ ได้มาปักกลด บำเพ็ญเพียรอยู่เป็นเวลา 1 ปี เห็นว่าที่ดินนี้เหมาะแก่การสร้างสถานที่ปฏิบัติธรรม จึงเอาที่ดินที่ตนเองได้ส่วนแบ่งมาสร้างวัด จากนั้น แม่ชีภาคพันธ์ และหลานมีจิตศรัทธาถวายที่ดินเพิ่มรวมเป็น 18 ไร่เศษ เริ่มก่อตั้งเดิมเป็นสำนักสงฆ์ พ.ศ. 2546 จนได้รับอนุญาตตั้งวัดเมื่อ พ.ศ. 2553
วัดได้ดำเนินการก่อสร้างเสนาสนะต่าง ๆ เช่น ศาลาการเปรียญ กุฏิพระ กุฏิแม่ชี กุฏิกรรมฐาน 5 หลัง พร้อมทั้งห้องน้ำและห้องสุขา เป็นต้น ต่อมาทางวัดได้หาปัจจัยซื้อดินถมที่วัดเพื่อสร้างอุโบสถ โดยคณะศิษย์จึงจัดสร้างได้สร้างลูกอมหนุมานครองเมือง (59) รุ่นแรก โดยรวบรวมแผ่นจารชนวนมวลสารจากเกจิดัง ๆ ทั่วประเทศ
นิกอลา วลาชิช

นิกอลา วลาชิช ([nǐkola ʋlâʃitɕ]; เกิด 4 ตุลาคม ค.ศ. 1997) เป็นนักฟุตบอลชาวโครเอเชีย ปัจจุบันเล่นในตำแหน่งกองกลางตัวรุกให้แก่เวสต์แฮมยูไนเต็ด สโมสรในพรีเมียร์ลีก และทีมชาติโครเอเชีย
วลาชิชเกิดในครอบครัวที่มีชื่อเสียงทางด้านกีฬา เขามาจากทีมเยาวชนของไฮดูกสปลิต โดยได้ลงเล่นให้กับทีมชุดใหญ่ครั้งแรกในฤดูร้อนปี 2014 ทำให้ "เดอะการ์เดียน" ลงชื่อเขาเป็นหนึ่งใน "เน็กซต์เจเนอเรชัน" ในปีนั้น ผลงานอันยอดเยี่ยมทำให้เขาได้ย้ายไปเอฟเวอร์ตันใน ค.ศ. 2017 อย่างไรก็ตาม เขาไม่ประสบความสำเร็จกับสโมสร จึงถูกปล่อยยืมตัวไปซีเอสเคเอ มอสโกซึ่งเขาสามารถทำผลงานได้ดีขึ้นจนได้ย้ายไปแบบถาวร
วลาชิชลงเล่นให้กับทีมชาติครั้งแรกใน ค.ศ. 2017 ก่อนที่จะกลายเป็นตัวหลักของโครเอเชียในการแข่งขันฟุตบอลชิงแชมป์แห่งชาติยุโรป 2020
วัดท่าตำหนัก (จังหวัดนครปฐม)

วัดท่าตำหนัก เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลท่าตำหนัก อำเภอนครชัยศรี จังหวัดนครปฐม
วัดท่าตำหนักตั้งเมื่อ พ.ศ. 2340 ได้รับพระราชทานวิสุงคามสีมาเมื่อ พ.ศ. 2499
โดยเมื่อสมัยพระบาทสมเด็จพระพุทธยอดฟ้าจุฬาโลกทรงมีรับสั่งให้สมเด็จพระบวรราชเจ้ามหาสุรสิงหนาท ยกกองทัพไปปราบทัพพม่าที่ยกกองทัพมา พระองค์ทรงยกกองทัพผ่านคลองบางแก้ว เมื่อถึงบริเวณที่สร้างวัดท่าตำหนักเป็นเวลามืด ได้จัดให้กองทัพที่ยกมาพักแรมเป็นเวลาหนึ่งคืน ประชาชนจึงขนานนามตรงที่ทรงประทับพักแรมนั้นว่า "ท่าตำหนัก" ต่อมาเมื่อมีการสร้างวัดจึงได้เรียกวัดนั้นว่า "วัดท่าตำหนัก" วัดมีพระอยู่จำพรรษาสืบมาจนกระทั่ง พ.ศ. 2470 ปรากฏว่าวัดท่าตำหนักนี้เป็นวัดร้างไม่มีพระภิกษุอยู่จำพรรษา 
ครั้น พ.ศ. 2474 พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า ทรงทราบจากพระครูสุทธิสุนทร เจ้าคณะมณฑลนครชัยศรี ว่า วัดท่าตำหนักเป็นวัดร้าง ไม่มีพระภิกษุอยู่จำพรรษาและมีประชาชนอยู่มาก จึงมีพระบัญชาให้พระครูสุทธิสุนทรจัดส่งพระที่วัดสัมปทวนไปเป็นเจ้าอาวาส เพื่อให้ประชาชนได้บำเพ็ญกุศลในโอกาสเทศกาลต่าง ๆ และได้พัฒนาวัดให้เจริญโดยลำดับ เมื่อครั้งเป็นพระครูสมุห์นาค อิสินาโค จากวัดสัมปทวนมาเป็นเจ้าอาวาส เมื่อ พ.ศ. 2482 และได้บูรณะปฏิสังขรณ์ถาวรวัตถุต่าง ๆ เช่น สร้างกุฏิ โบสถ์ ศาลาการเปรียญ โรงเรียนพระปริยัติธรรม โรงเรียนประชาบาล และอื่น ๆ อีก จนเจริญรุ่งเรืองขึ้นโดยลำดับ
วัดไพร่ฟ้า

วัดไพร่ฟ้า เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางเดื่อ อำเภอเมืองปทุมธานี จังหวัดปทุมธานี มีที่ดินตั้งวัดเนื้อที่ 12 ไร่ 76 ตารางวา มีอาณาเขตทิศเหนือยาว 140 เมตร ติดต่อกับคลองบางโพธิ์ใต้ 
วัดไพร่ฟ้าสร้างเมื่อ พ.ศ. 2406 โดยมีนายลุ่ยและนางริ้ว สีไพล เป็นผู้ถวายที่ดินและดำเนินการก่อสร้างวัด และในครั้งแรกที่สร้างวัดเสร็จได้ขนานนามว่า วัดนอก เนื่องจากวัดนี้อยู่นอกทำนบกั้นน้ำ ต่อมาพระธรรมานุสารี (สว่าง) เจ้าคณะจังหวัดปทุมธานี ในขณะนั้นได้ปรารภว่า ชาวบ้านล้วนเป็นไพร่ฟ้าประชาชนมีความศรัทธาร่วมใจกันสร้างขึ้น จึงได้เปลี่ยนนามวัดใหม่ว่า "วัดไพร่ฟ้า" ต่อมามีผู้ถวายที่ดินเพิ่มเติม คือ นายเหรียญ เย็นทรวง นางพลอย สีไพล ถวาย 3 ไร่ 3 งาน 20 ตารางวา และนางแง สมใจ ได้ถวาย 3 งาน 20 ตารางวา วัดได้รับพระราชทานวิสุงคามสีมา เมื่อวันที่ 20 พฤศจิกายน พ.ศ. 2467 เขตวิสุงคามสีมา กว้าง 12 เมตร ยาว 15 เมตร ได้ผูกพัทธสีมาเมื่อ พ.ศ. 2496 
วัดไพร่ฟ้ามีเกจิอาจารย์ คือ พระอธิการบุญธรรม ท่านมีความเก่งกาจในทางไสยศาสตร์มาก และยังแล่นแร่แปรธาตุอีกด้วย ยังรักษาโรคต่าง ๆ ด้วยคาถาอาคมบวกกับตัวยาสมุนไพร เครื่องรางของขลังพระอธิการบุญธรรม ท่านทำเองและปลุกเสกเอง แต่ทำไม่มาก
วัดสหราษฎร์บำรุง (จังหวัดปทุมธานี)

วัดสหราษฎร์บำรุง เป็นวัดราษฎร์สังกัดคณะสงฆ์ฝ่ายมหานิกาย ตั้งในตำบลคลองควาย อำเภอสามโคก จังหวัดปทุมธานี มีที่ดินที่ตั้งวัด 8 ไร่ 2 งาน 75 ตารางวา ที่ธรณีสงฆ์ 2 แปลง 26 ไร่ 84 ตารางวา โฉนดเลขที่ 3837,5497
วัดสหราษฎร์บำรุงสร้างเมื่อวันที่ 10 มีนาคม พ.ศ. 2479 โดยมีประชาชนถวายที่ดินและร่วมกันสร้าง เดิมเรียกว่า วัดใหม่ดาที โดยมีพระทองหยดนิยโต เป็นผู้รักษาการเจ้าอาวาส ได้รับพระราชทานวิสุงคามสีมาเมื่อวันที่ 31 กรกฎาคม พ.ศ. 2494 เขตวิสุงคามสีมากว้าง 41 เมตร ยาว 50 เมตร ด้านการศึกษา ทางวัดได้เปิดสอนพระปริยัติธรรม ตั้งแต่ พ.ศ. 2502
อาคารเสนาสนะที่สำคัญ ได้แก่ อุโบสถกว้าง 8 เมตร ยาว 24 เมตร สร้างเมื่อ พ.ศ. 2511 ศาลาการเปรียญเป็นคอนกรีตเสริมเหล็กสองชั้น 1 หลัง กุฏิ 6 หลัง หอสวดมนต์ 1 หลัง ศาลาบำเพ็ญกุศล 1 หลัง หอระฆัง 2 หลัง และฌาปนสถาน 1 หลัง ปูชนียวัตถุที่สำคัญ ได้แก่ พระประธานประจำอุโบสถ ปางสุโขทัย หน้าตักกว้าง 89 นิ้ว และหลวงพ่อไตรรัตน์ ปางสะดุ้งมาร สมัยรัตนโกสินทร์
วัดมงคลนิมิตร (จังหวัดภูเก็ต)

วัดมงคลนิมิตร เป็นพระอารามหลวงชั้นตรีชนิดสามัญ สังกัดคณะสงฆ์ฝ่ายมหานิกาย ตำบลตลาดใหญ่ อำเภอเมืองภูเก็ต จังหวัดภูเก็ต ปัจจุบันมีพระอุดมวชิรมงคล (วิรัตน์ อตฺถธมฺโม) เป็นเจ้าอาวาส
ประวัติ.
วัดมงคลนิมิตร เดิมชื่อว่า วัดกลาง เพราะเป็นวัดที่ตั้งอยู่ใจกลางเมือง สร้างขึ้นเมื่อประมาณ พ.ศ. 2423 เมื่อครั้งยังเป็นมณฑลภูเก็ต สันนิษฐานกันว่าเจ้าเมืองเป็นผู้สร้างและได้รับพระราชทานวิสุงคามสีมาประมาณ พ.ศ. 2428 วัดแห่งนี้เคยเป็นสถานที่ถือน้ำพระพิพัฒน์สัตยาทุกปีเป็นที่ทำพิธีน้ำมุรธาภิเษก และเป็นสถานที่ประกอบรัฐพิธีและราชพิธีต่าง ๆ ต่อมาทางราชการเปลี่ยนชื่อวัดมาเป็น "วัดมงคลนิมิตร" และได้รับพระราชทานยกขึ้นเป็นพระอารามหลวงชนิดสามัญเมื่อ พ.ศ. 2496
อาคารและเสนาสนะ.
หมู่พระเจดีย์ 11 องค์ อยู่ทางทิศตะวันออกหน้าพระอุโบสถ มีพระเจดีย์องค์ใหญ่อยู่ตรงกลาง ส่วนพระเจดีย์องค์เล็ก ๆ อีก 10 องค์ เรียงรายอยู่รอบพระเจดีย์องค์ใหญ่ สร้างขึ้นในสมัยที่พระครูวิสุทธิวงศาจารย์ญาณมุนี (ไข่) เป็นเจ้าอาวาสและกล่าวกันว่าท่านได้อัญเชิญพระบรมสารีริกธาตุมาจากประเทศศรีลังกาบรรจุไว้ในพระเจดีย์และได้จัดงานฉลองเป็นการใหญ่ในปี ร.ศ. 122 (พ.ศ. 2446) 
พระอุโบสถสร้างขึ้นเมื่อ พ.ศ. 2450 และได้ปฏิสังขรณ์ใหม่เมื่อปี พ.ศ. 2492 เป็นพระอุโบสถขนาดใหญ่ทรงไทย ใช้อิฐโบราณแผ่นใหญ่ เสาสี่เหลี่ยม ผนังก่ออิฐถือปูนแบบโบราณ มีลวดลายแกะสลักที่บานประตูและเขียนลายรดน้ำที่บานหน้าต่าง พระวิหารสร้างเมื่อประมาณปี พ.ศ. 2450 เช่นเดียวกันมีลักษณะเป็นอาคารก่ออิฐถือปูนแบบจีน (ปัจจุบันใช้เป็นตึกห้องสมุด) กุฏิสงฆ์ที่สร้างตามแบบสถาปัตยกรรมจีน-โปรตุเกส และศาลาแม่ปล้องสร้างเมื่อ พ.ศ. 2471 เป็นศาลาที่มีหลังคาทรงปั้นหยามุงด้วยกระเบื้องจีน มีเสาก่ออิฐขนาดใหญ่รับรองโครงสร้างหลังคาโดยหลังคายกระดับ 2 ชั้น ปัจจุบันอยู่ในสภาพที่ทรุดโทรมและทางวัดได้นำเศษวัสดุเข้ามาเก็บไว้ในศาลาแห่งนี้ 
ปูชนียวัตถุ.
พระพุทธรูปทองคำประดิษฐานอยู่ในศาลาการเปรียญ เชื่อกันว่าเป็นพระพุทธรูปเก่าแก่สมัยสุโขทัยมีอายุประมาณ 700 ปี เดิมพระพุทธรูปองค์นี้ถูกพอกไว้ด้วยปูน สันนิษฐานว่า นายช่างคงกลัวจะถูกโจรกรรมจึงเอาปูนพอกไว้แล้วแต่งพระพักตร์ให้ดูน่ากลัวจน กระทั่งรัฐบาลได้จัดฉลอง 25 พุทธศตวรรษ ทางวัดมงคลนิมิตรได้ทำการปฏิสังขรณ์พระพุทธรูปต่าง ๆ ภายในวัดบังเอิญพระพุทธรูปองค์นี้มีรอยปูนกะเทาะออกเล็กน้อยทำให้เห็นทองคำที่องค์พระทางวัดจึงได้กะเทาะปูนออกปรากฏเป็นพระพุทธรูปทองคำทั้งองค์
หลวงพ่อขาวเป็นพระประธานในพระอุโบสถของวัด เป็นพระพุทธรูปก่ออิฐถือปูนองค์ใหญ่ปางมารวิชัยหน้าตักกว้าง 6 ศอก สูง 8 ศอก ไม่ปรากฏหลักฐานแน่ชัดว่าสร้างเมื่อใด แต่เดิมพระพุทธรูปองค์นี้ฉาบปูนขาวทั้งองค์ว่างไว้กับพื้นธรรมดาไม่มีแท่นรองชาวเมืองภูเก็ตจึงเรียกกันว่า "หลวงพ่อขาว" ต่อมาเมื่อพระราชวิสุทธิมุนี (ริ่น โสภโณ) (เจ้าอาวาสรูปที่ 3 ระหว่าง พ.ศ. 2493–2523) จึงได้สร้างชุกชีและลงรักปิดทองเป็นพระพุทธรูปที่สวยงาม พระพุทธรูปปางลีลาประดิษฐานอยู่หน้าพระอุโบสถเป็นพระพุทธรูปหล่อด้วยทองเหลือปนนากเงินทองทั้งองค์สูง 3 เมตร 25 เซนติเมตร สร้างขึ้นเมื่อ พ.ศ. 2500 ในโอกาสฉลอง 25 พุทธศตวรรษ รอยพระพุทธบาทจำลองประดิษฐานในพิพิธภัณฑ์ของวัด เป็นรอยพระพุทธบาทแกะสลักด้วยหินอ่อน มีอยู่ 4 องค์ เป็นรอยใหญ่ 1 องค์ และมีรอยเล็ก 3 องค์ ย่อส่วนลงมาเป็นลำดับอยู่ในองค์ใหญ่
ซีเอสอาร์

ซีเอสอาร์ อาจหมายถึง
<table id="
disambigbox" class="metadata plainlinks dmbox 
dmbox-disambig" style="">
<tr>
<td class="mbox-image" style="padding: 2px 0 2px 0.4em;">
 </td>
<td class="mbox-text" style="padding: 0.25em 0.4em; font-style: italic; "> หน้านี้รวมบทความที่มีชื่อเหมือนหรือใกล้เคียงกัน
 </td>
</tr>
</table>#เปลี่ยนทาง
เมงามิเรียว โนะ เรียวโบะคุง

เมงามิเรียว โนะ เรียวโบะคุง (; โรมาจิ: "Megami-ryō no Ryōbo-kun") เป็นซีรีส์มังงะญี่ปุ่นเขียนเรื่องและวาดภาพโดยอิกูมิ ฮิโนะ ตีพิมพ์ในนิตยสารโชเน็งเอชรายเดือน นิตยสารการ์ตูนแนว"โชเน็ง"ของสำนักพิมพ์คาโดกาวะโชเต็งตั้งแต่เดือนธันวาคม พ.ศ. 2560 และได้รับการรวบรวมเป็นหนังสือการ์ตูนรวมเล่ม ("ทังโกบง") ถึงเล่มที่ 6 ได้รับการดัดแปลงเป็นซีรีส์อนิเมะโทรทัศน์โดยสตูดิโอ Asread ออกอากาศตั้งแต่วันที่ 14 กรกฎาคมถึง 15 กันยายน พ.ศ. 2564
ให้เสียงโดย: มิสึซึ ยามาดะ
ให้เสียงโดย: อายากะ นานาเสะ
ให้เสียงโดย: จิอากิ ทากาฮาชิ
ให้เสียงโดย: ริซาโกะ มุราอิ
ให้เสียงโดย: อาซากิ ฟุกุยามะ
ให้เสียงโดย: ยุกิ โยมิจิ
ให้เสียงโดย: ฮิการุ นันโจ
ศึกเดือด 5 วิพลิกชะตา

ศึกเดือด 5 วิพลิกชะตา หรือ ประชันหน้า 5 วิเปิดศึกมรณะ (; โรมาจิ: "Deatte 5-byō de Batoru") เป็นซีรีส์มังงะญี่ปุ่น เขียนเรื่องโดยไซโซ ฮาราวาตะ และวาดภาพโดยคาชิวะ มิยาโกะ เผยแพร่ในแอปพลิเคชัน "MangaONE" และเว็บไซต์ "Ura Sunday" ของสำนักพิมพ์โชงากูกังตั้งแต่เดือนสิงหาคม พ.ศ. 2558 และได้รับการรวบรวมตีพิมพ์เป็นหนังสือการ์ตูนรวมเล่ม ("ทังโกบง") ถึงเล่มที่ 16 ในเดือนมีนาคม พ.ศ. 2564 เป็นมังงะรีเมกของเว็บคอกมิกชื่อเรื่องเดียวกันที่ฮาราวาตะวาด ได้รับการดัดแปลงเป็นซีรีส์อนิเมะโทรทัศน์โดยสตูดิโอซินเนอร์จีเอสพี และ Vega Entertainment (ร่วมด้วยซีจีแอนิเมชันโดย Studio A-Cat) ออกอากาศตั้งแต่วันที่ 13 กรกฎาคมถึง 28 กันยายน พ.ศ. 2564
ให้เสียงโดย: อายูมุ มูราเซะ
ให้เสียงโดย: ไอมิ
ให้เสียงโดย: มายูมิ ชินตานิ
ให้เสียงโดย: คาซูยะ นาไก
ให้เสียงโดย: ยูอิจิ นากามูระ
ให้เสียงโดย: มิยูริ ชิมาบูกูโระ
ให้เสียงโดย: คิโต อะคาริ
รัฐรัสเซีย (ค.ศ. 1918–1920)

รัฐรัสเซีย (หรือ ,) เป็นรัฐที่ประกาศก่อตั้งตามกรรมสารการประชุมที่อูฟา เมื่อวันที่ 23 กันยายน ค.ศ. 1918 (ตามรัฐธรรมนูญของรัฐบาลชั่วคราวแห่งรัสเซียทั้งปวง) "เกี่ยวกับการก่อตั้งของอำนาจสูงสุดแห่งรัสเซียทั้งปวง" ในนามของ "การฟื้นฟูรัฐให้เป็นหนึ่งเดียว และความเป็นอิสรภาพของรัสเซีย" ที่ได้รับผลกระทบจากเหตุการณ์การปฏิวัติภายในประเทศ เมื่อ ค.ศ. 1917 เมื่อมีการสถาปนาอำนาจโซเวียต และการลงนามในสนธิสัญญาเบรสท์-ลีตอฟสก์ กับ เยอรมนี
วัดไก่เตี้ย (จังหวัดสุพรรณบุรี)

วัดไก่เตี้ย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลวังยาง อำเภอศรีประจันต์ จังหวัดสุพรรณบุรี ที่ดินตั้งวัดมีเนื้อที่ 35 ไร่ 3 งาน 7 ตารางวา มีที่ธรณีสงฆ์ จำนวน 2 แปลง เนื้อที่ 28 ไร่ 60 ตารางวา
วัดไก่เตี้ย เดิมเคยเป็นวัดร้าง จนเมื่อ พ.ศ. 2428 จึงมีพระสงฆ์จากวัดเสาธงทอง เข้ามาอยู่จำพรรษาและฟื้นฟูวัด ต่อมาได้รับพระราชทานวิสุงคามสีมาเมื่อ พ.ศ. 2495
อาคารเสนาสนะ.
อาคารเสนาสนะ ได้แก่ อุโบสถ สร้างเมื่อ พ.ศ. 2491 ศาลาการเปรียญ สร้างเมื่อ พ.ศ. 2511 เป็นอาคารไม้ หอสวดมนต์ สร้างเมื่อ พ.ศ. 2505 เป็นอาคารไม้ กุฏิสงฆ์ จำนวน 6 หลัง เป็นอาคารไม้ 5 หลัง และตึก 1 หลัง วิหาร 1 หลัง 
ภายในพื้นที่วัดเคยมีเจดีย์อยู่หลายองค์ แต่ถูกขุดรื้อทำลายโดยโจรขุดหาสมบัติในช่วงปี พ.ศ. 2480–2520 จนปัจจุบันเหลือเพียง 10 องค์ เป็นเจดีย์แปดเหลี่ยมศิลปะอยุธยาตอนต้น 4 องค์ ขนาดฐานกว้างด้านละ 4.20 เมตร สูงประมาณ 7.30 เมตร 2 องค์ และขนาดฐานกว้างด้านละ 8.20 เมตร สูงประมาณ 14.80 เมตร 2 องค์ จัดเป็นเจดีย์ขนาดเล็กและกลาง มีชุดฐานบัวแปดเหลี่ยมซ้อนกัน 3 ชั้น รองรับเรือนธาตุซึ่งมีซุ้มจรนำอยู่ 8 ซุ้ม (ด้าน) ภายในซุ้มประดิษฐานพระพุทธรูปปูนปั้นปางลีลาสลับกับปางถวายเนตร เหนือซุ้มเป็นชุดบัวหน้ากระดาน 2 ชั้น รองรับองค์ระฆังเรียวเล็ก ต่อด้วยยอดบัวกลุ่มไม่มีบัลลังก์คั่น ส่วนยอดหักหายไป พระพุทธรูปปูนปั้นที่ประดับในซุ้มจรนำ ได้รับอิทธิพลศิลปะสุโขทัย 
นอกจากนี้ยังมีเจดีย์ทรงลังกาวีอีก 3 องค์ ฐานกลมรอบ 22 เมตร สูง 17.50 เมตร ได้รับอิทธิพลจากสิลปะแบบลังกาผสมอู่ทอง ฐานมีลายสลักรูปไก่ขนาดเล็กโดยรอบ (สันนิษฐานว่าเป็นที่มาของชื่อวัด) พร้อมรูปสลักลายเทวดาและยักษ์หน้ากาฬ นอกจากนี้ยังมีเจดีย์ทรงระฆังหงาย 2 องค์ และทรงปรางค์ขอม 1 องค์ ซึ่งทั้ง 3 องค์อยู่ในสภาพทรุดโทรมยอดพังทลายลงมาทั้งหมด (สันนิษฐานว่าคงมีการทำลายเพื่อหาเถ้ากระดูกพระเกจิอาจารย์ที่ฝังอยู่ภายใน เนื่องจากเจดียืทรงนี้มักใช้บรรจุกระดูกพระภิกษุผู้ทรงศีลสมัยทราวดี) ปัจจุบันกรมศิลปากรได้ขึ้นทะเบียนเจดียืทั้งหมดเป็นดบรารสถานของชาติเมื่อปี พ.ศ. 2468 
ศ.เดวิด เดอเลกุวส์ นักโบราณคดี กล่าวว่า บริเวณนี้อาจเป็นที่ตั้งของวัดบรมมาดเตตุวสถาน ตามบันทึกของพ่อค้าชาวจีนที่เข้ามาค้าขายกับสุวรรณภูมิในสมัยทราวดี เนื่องจากอยู่ในบริเวณใกล้กับแม่น้ำตามที่มีการบันทึกไว้ และมีการค้นพบจารึกอักษรพรมสลักคำว่า เตตุ บนกำแพงเจดีย์ ซึ่งแปลความได้ว่า "สถานบรรทม"
ถาน ซ่งอวิ้น

ถาน ซ่งอวิ้น (จีน:谭松韵) เป็นนักแสดงหญิงชาวจีน ถาน ซ่งอวิ้น จบการศึกษาจากBeijing Flim Academy เริ่มงานแสดงครั้งแรกในปีพ.ศ. 2548 และมาดังสุดๆในบทสืออีเหนียง จากเรื่องร้อยรักปักดวงใจเมื่อปี 2564 และดังอีกครั้งในบทหยวนจินเซี่ย จากเรื่ององครักษ์เสื้อแพร
หลิว อวี่หนิง

หลิว อวี่หนิง (#เปลี่ยนทาง , เกิด 8 มกราคม ค.ศ. 1990) เป็นนักร้องและนักแสดงชาวจีน เขาเริ่มงานวงการบันเทิงครั้งแรกในปี 2018 ในฐานะนักร้องนำจากวงดนตรีชื่อวงโมเดิร์นบราเธอร์ส นอกจากการร้องเพลงแล้ว เขายังได้รับการยอมรับในฐานะนักแสดงจากบทบาทของเขาในซีรีส์ทางโทรทัศน์
วัดลาดสิงห์

วัดลาดสิงห์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบ้านสระ อำเภอสามชุก จังหวัดสุพรรณบุรี ที่ดินตั้งวัดมีเนื้อที่ 35 ไร่
เอกสารประวัติวัดที่จัดส่งกรมการศาสนาระบุว่า วัดลาดสิงห์ ตั้งเมื่อ พ.ศ. 2009 และได้รับพระราชทานวิสุงคามสีมา เมื่อ พ.ศ. 2494 มีเรื่องเล่าว่า บริเวณนี้คือที่พักทัพของสมเด็จพระนเรศวรมหาราชและสมเด็จพระเอกาทศรถ ก่อนออกสงครามยุทธหัตถีกับพม่า การทำสงครามยุทธหัตถีระหว่างอยุธยากับพม่า มีขึ้นในปี พ.ศ. 2135 ตรงกับเดือนยี่ วันจันทร์แรม 2 ค่ำ ปีมะโรง สถานที่ยังให้น้ำหนักระหว่างอำเภอดอนเจดีย์ สุพรรณบุรีและอำเภอพนมทวน จังหวัดกาญจนบุรี ทรงยุทธหัตถีมีชัยชนะพระมหาอุปราชาสิ้นพระชนม์ วันเดียวกันนี้ทรงทราบข่าวว่า พระสุพรรณกัลยา พระพี่นางในสมเด็จพระนเรศวรมหาราช ที่ถูกจับเป็นตัวประกันที่เมืองพม่านั้นถูกประหารชีวิตเสียแล้ว โดยพระเจ้านันทบุเรง จึงมีพระราชดำริของสมเด็จพระนเรศวรเพื่อถวายเป็นพระราชกุศลให้กับสมเด็จพระพี่นางสุพรรณกัลยา ภายหลังวัดได้สร้างพระบรมราชานุสาวรีย์ของสมเด็จพระนเรศวร พระสุพรรณกัลยา และสมเด็จพระเอกาทศรถ
อาคารเสนาสนะ ได้แก่ อุโบสถเป็นอุโบสถไม้ที่ผสมอิฐปูน สีสันสวยงามและมีอิฐล้อมอยู่รอบ ๆ อุโบสถ ด้านหน้ามีรูปปั้นลายสิงห์คู่ มีใบเสมาหินทรายอยู่ตามทิศต่าง ๆ แต่ส่วนใหญ่แตกหักมากเป็นใบเสมาเรียบไม่มีลวดลายด้านนอกสุดมีกำแพงแก้วก่อล้อมรอบมีทางเข้าเฉพาะด้านหน้า โดยเป็นกำแพงแก้วของเดิมที่ยังไม่ได้มีการบูรณะซ่อมแซม นอกจากนี้ทางด้านหลังอุโบสถ บริเวณภายนอกกำแพงแก้วมีเนินดินปนอิฐขนาดใหญ่ สันนิษฐานอาจเป็นเจดีย์ตั้งอยู่ แต่มีเพียงฐานล่างที่พังทลายจนไม่ทราบรูปทรง ด้านบนมีชิ้นส่วนพระพุทธรูปหินทรายขาว พระเพลา แตกหักวางกองอยู่ จากรูปแบบศิลปกรรมที่ปรากฏสันนิษฐานว่าเป็นงานศิลปะอยุธยา ด้านในเป็นที่ประดิษฐานของ "หลวงพ่อดำ" ซึ่งเป็นพระพุทธรูปศิลาแลง ปางสะดุ้งมาร (มารวิชัย) เกตุบัวตูม อายุประมาณ 500 ปี ศาลาการเปรียญ กว้าง 20 เมตร ยาว 40 เมตร หอสวดมนต์ กว้าง 10 เมตร ยาว 20 เมตร สร้างเมื่อ พ.ศ. 2484 และกุฏิสงฆ์ จำนวน 5 หลัง
ไวโมโซ

ไวโมโซ  เป็นหมู่บ้านบนเกาะอูโปลูในประเทศซามัว ซึ่งอยู่ใกล้กับอาปีอา เมืองหลวงของประเทศ หมู่บ้านนี้อยู่ในเขตอำเภอเลือกตั้งตูอามาซากา
ในสำมะโน ค.ศ. 2006 หมู่บ้านนี้มีประชากร 1,976 คน
ปอสต์นิก ยากอฟเลฟ

ปอสต์นิก ยากอฟเลฟ  เป็นหนึ่งในสถาปนิกและนักก่อสร้างที่โด่งดังจากปัสคอฟ เขาเป็นผู้ร่วมสร้างมหาวิหารเซนต์เบซิลที่จัตุรัสแดงในมอสโก (สร้างในช่วง ค.ศ. 1555 ถึง 1560 สถาปนิกอีกคนคืออีวัน บาร์มา) กล่าวกันว่าเขามีชื่อเล่นว่า "บาร์มา" ("ผู้พูดพึมพำ") แต่นั่นอาจเป็นชื่อจริงของเขา คือ อีวัน ยากอฟเลวิช บาร์มา (ปอสต์นิกหมายถึง "เร็วกว่า") บาร์มาอาจเป็นผู้ช่วยของยากอฟเลฟ
ตามตำนานกล่าวว่า อีวานผู้เหี้ยมโหดทำให้ยากอฟเลฟตาบอดเพื่อที่จะไม่ให้เขาสร้างสิ่งที่สวยงามได้อีก อย่างไรก็ตาม นั่นเป็นเพียงความเชื่อปรัมปรา เพราะหลังจากที่สร้างมหาวิหารเบซิลเสร็จ ยากอฟเลฟได้ร่วมกับอีวัน ชีร์ไล ออกแบบกำแพงเครมลินแห่งคาซันและ#เปลี่ยนทาง ที่คาซันใน ค.ศ. 1561 ถึง 1562 
นักประวัติศาสตร์หลายคนกล่าวว่ายากอฟเลฟยังออกแบบโบสถ์ในสตาริตซา, มูรอม, สเวียจสค์ และอาจรวมถึงในวลาดีมีร์ด้วย แต่นักประวัติศาสตร์คนอื่น ๆ โต้แย้งว่าโบสถ์เหล่านี้เป็นผลงานการออกแบบของสถาปนิกที่มีชื่อคล้ายกัน
อัรร็อยยาน

อัรร็อยยาน ("ar-Rayyān") เป็นเมืองในเทศบาลอัรร็อยยาน และเป็นเมืองที่ใหญ่เป็นอันดับสองของประเทศกาตาร์รองจากโดฮา จากการสำมะโนประชากรในปี ค.ศ. 2020 เมืองนี้มีประชากร 826,786 คน
กีฬา.
เมืองนี้เป็นที่ตั้งของของสนามกีฬาอะห์มัด บิน อะลี และสนามกีฬานครการศึกษา ซึ่งจะเป็นเจ้าภาพในการแข่งขันฟุตบอลชิงแชมป์สโมสรโลก 2020 และ ฟุตบอลโลก 2022
โดยมีสโมสรฟุตบอลสองทีมที่ตั้งอยู่ในเมืองคืออัรร็อยยานและอัลฆ็อรรอฟะฮ์ ซึ่งเล่นในกาตาร์สตาร์สลีก
วัดพระเหลาเทพนิมิต

วัดพระเหลาเทพนิมิต เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลพนา อำเภอพนา จังหวัดอำนาจเจริญ ตั้งอยู่บนเนื้อที่ 7 ไร่เศษ
วัดพระเหลาเทพนิมิตสร้างเมื่อ พ.ศ. 2254 ในสมัยพระเจ้าท้ายสระ โดยพระครูธิ ภิกษุแก้ว ภิกษุอิน เดิมชื่อ วัดศรีโพธิ์ชยารามคามวดี ได้สร้างโบสถ์และพระประธานเมื่อ พ.ศ. 2263
อุโบสถฐานและผนังก่อด้วยอิฐถือปูน เสาไม้เนื้อแข็ง กลม หลังคามุงด้วยกระดานไม้ใช้เวลาก่อสร้างโบสถ์และพระประธาน 13 ปี 7 เดือน 3 วัน หน้าบันลายเถา ตรงกลางมีรูปราหูกลืนจันทร์ ระหว่างเถามีรูปเทพนมและหนุมาน ประตูลักษณะเป็น 3 ช่อง เป็นซุ้มคล้ายปราสาท ใต้ซุ้มมีพญานาค บันไดทางขึ้นตกแต่งด้วยมกรคาบนาค ภายนอกล้อมรอบด้วยใบเสมาจำนวน 24 ใบ ภายในมีพระพุทธรูปปางมารวิชัยรูปแบบศิลปะลาวสกุลเวียงจันทน์ ซึ่งพระครูธิเจ้าอาวาสให้ภิกษุแก้ว ภิกษุอิน พระซาพรหม เป็นผู้ขัดเกลาหล่อเหลาให้งดงามยิ่ง ชาวบ้านจึงตั้งชื่อว่า "พระเหลา" พ.ศ. 2441 ท่านเจ้าคุณพระอุบาลีคุณูปมาจารย์ (จันทร์ สิริจันโท) พระเกจิอาจารย์ชื่อดังของจังหวัดอุบลราชธานี และภาคอีสาน ได้เสริมนามต่อท้ายให้กับองค์พระเป็น "พระเหลาเทพนิมิต" ซึ่งมีความหมายว่า "พระพุทธรูปที่งามคล้ายเหล่าดุจเทวดานิมิตไว้" และได้รับขนานนามว่า "พระพุทธชินราชแห่งภาคอีสาน" เป็นพระพุทธรูปปูนปั้นลงรักปิดทอง ปางมารวิชัย สูง 2.70 เมตร หน้าตักกว้าง 2.85 เมตร
หอแจก (ศาลาการเปรียญ) สร้างขึ้นเมื่อ พ.ศ. 2463 มีฐานแอวขันปากพานโบกคว่ำ โบกหงาย หลังคาทรงปั้นหยาหน้าจั่วปีกนก มีมุขบันไดขึ้นด้านหน้าและด้านหลังเบี่ยงซ้ายห้องที่สอง ราวบันไดตกแต่งด้วยปูนปั้นรูปมกรคาบนาคและตัวมอมมีลูกอ่อนภายในศาลาโล่งเสาเป็นเสาก่ออิฐฉาบปูนเสามีบัวที่ฐานและหัวเสา ฝ้าเพดานและเครื่องหลังคาทำด้วยไม้ เชิงชายตกแต่งด้วยไม้ฉลุลาย ยอดและหางปั้นลมตกแต่งด้วยไม้กลึง วัดมีสระน้ำโบราณ ตรงกลางสร้างเป็นหอพระไตรปิฎก สร้างเมื่อ พ.ศ. 2535
สะพานหลูผู่

สะพานหลูผู่  ตั้งชื่อตามเขตหลูวาน เป็นสะพานโค้งข้ามแม่น้ำหวงผู่ในเซี่ยงไฮ้ ประเทศจีน เชื่อมระหว่างเขตหวงผู่และผู่ตง และเป็นสะพานโค้งเหล็กที่ยาวที่สุดเป็นอันดับสองของโลก รองจากสะพานเฉาเทียนเหมินในฉงชิ่ง มีความยาวรวมทางขึ้นลง 3,900 ม. (12,795 ฟุต) เปิดใช้บริการเมื่อวันที่ 28 มิถุนายน พ.ศ. 2546 โครงสร้างโค้งสะพานหลักยาว 750 เมตร ซึ่งรวมช่วงปีกสองข้างของสะพานแต่ละฝั่ง 100 เมตร และส่วนโค้งหลัก 550 เมตร (1,804 ฟุต) สูงเหนือแม่น้ำหวงผู่กว่า 32 เมตร (105 ฟุต) สะพานหลูผู่เคยเป็นสะพานโค้งที่ยาวที่สุดในช่วง 2546-2552 ทำลายสถิติสะพาน New River Gorge ในเมืองฟาเยตต์วิลล์ รัฐเวสต์เวอร์จิเนีย สะพานมีมูลค่า 2.5 พันล้านหยวน (302 ล้านเหรียญสหรัฐ) แบ่งเป็น 78.04 ล้านเหรียญสหรัฐสำหรับโครงสร้างเหล็กหลักเพียงอย่างเดียว ตั้งอยู่ในบริเวณสถานที่จัดงานเอ็กซ์โป 2010 และทำหน้าที่เป็นหนึ่งในสิ่งก่อสร้างที่เป็นหัวใจของงานระดับโลกในเซี่ยงไฮ้
ชื่อ.
ชื่อของสะพานหลูผู่ มาจากตัวย่อชื่อของสองเขตในเซี่ยงไฮ้ที่รวมเข้าด้วยกัน ฝั่งเหนือของแม่น้ำเคยขึ้นกับเขตลู่วานจนถึงปี 2011 ปัจจุบันเขตนี้ถูกผนวกรวมกับเขตหวงผู่ แต่สะพานนี้ยังคงชื่อเดิมไว้ ฝั่งใต้ของแม่น้ำขึ้นกับเขตผู่ตงใหม่ ซึ่งเป็นไปตามแบบแผนการตั้งชื่อสะพานที่ข้ามแม่น้ำหวงผู่สามแห่งก่อนหน้า ได้แก่ สะพานหนานผู่ (หนานซี-ผู่ตง), สะพานหยางผู่ (หยางผู่-ผู่ตง) และสะพานสูผู่ (สูฮุ่ย-ผู่ตง)
ประวัติ.
สะพานหลูผู่ได้รับการออกแบบเพื่อลดความแออัดของการขนส่งระหว่างพื้นที่ที่กำลังพัฒนาอย่างรวดเร็วทางด้านใต้ของผู่ซี รวมทั้งการเตรียมรับมือกับการจราจรที่คาดว่าจะเกิดขึ้นในช่วงงานเอ็กซ์โป 2010 สะพานตั้งอยู่ทางด้านตะวันตกของพื้นที่จัดงานบนฝั่งผู่ซี และอยู่กลางทางพื้นที่จัดงานบนฝั่งผู่ตง 
การก่อสร้างเริ่มในเดือนตุลาคม พ.ศ. 2543 โดยใช้วิธีคานยื่นและยึดสายเคเบิลชั่วคราว ใช้เหล็กมากกว่า 35,000 ตันในการก่อสร้าง สะพานโค้งเชื่อมเข้ากันเมื่อวันที่ 7 ตุลาคม พ.ศ. 2545 เมื่อสะพานสร้างเสร็จในขณะนั้นเป็นสะพานโค้งที่ยาวที่สุดในโลก แซงหน้าสะพาน New River Gorge ในเมืองฟาเยตต์วิลล์ รัฐเวสต์เวอร์จิเนีย พิธีเปิดจัดขึ้นเมื่อวันที่ 27 มิถุนายน พ.ศ. 2546 โดยมีกลุ่มนักวิ่ง รวมทั้งเหยาหมิง ซึ่งเป็นกลุ่มแรกที่ข้ามสะพาน สะพานเปิดให้สัญจรไปมาได้ในวันถัดมา
ในปี พ.ศ. 2552 สะพานหลูผู่เสียสถิติสะพานโค้งที่ยาวที่สุดในโลกให้กับสะพานเฉาเทียนเหมิน ในเมืองฉงชิ่ง ซึ่งสะพานเฉาเทียนเหมินมีความยาวมากกว่าสะพานหลูผู่เพียง 2 เมตร (7 ฟุต) ที่ความยาว 552 เมตร (1,811 ฟุต)
สะพานหลูผู่เป็นหนึ่งในสิ่งก่อสร้างที่เป็นหัวใจทางสถาปัตยกรรมของงานเอ็กซ์โป 2010 ในเซี่ยงไฮ้ เนื่องจากเป็นส่วนหนึ่งภายในเขตบริเวณการจัดงานทางฝั่งผู่ตงในส่วนฝากตะวันตกของพื้นที่งาน แม้ไม่สามารถเชื่อมต่อภายในโดยตรงทางรถยนต์
การเชื่อมต่อทางถนน.
สะพานหลูผู่มีช่องทางจราจร 6 ช่อง ต่อเข้ากับทางด่วนยกระดับเหนือ-ใต้ ทางขึ้นสะพานฝั่งผู่ตงที่ถนนเหย้าหฺวาและถนนจี่หยาง 
การวิจารณ์.
โครงสร้างโค้งของสะพานถูกมองว่าเป็นการใช้งบประมาณฟุ่มเฟือยเกินกว่าที่ควรเป็น ซึ่งโครงสร้างสะพานแบบอื่นที่แพงน้อยกว่าได้ถูกปฏิเสธด้วยสาเหตุของความต้องการให้สะพานนี้มีความแตกต่างทางทัศนียภาพและเป็นสิ่งเชิดหน้าชูตาของเมืองเซี่ยงไฮ้ โดยสะพานนี้เป็นสะพานแรกที่มีโครงสร้างโค้งข้ามแม่น้ำหวงผู่ต่างจากสะพานอื่นที่เป็นโครงสร้างแบบขึง
แหล่งดึงดูดการท่องเที่ยว.
สะพานหลูผู่เคยเป็นที่นิยมของนักท่องเที่ยวที่สามารถปีนขึ้นไปบนชั้นสังเกตการณ์บนยอดของโค้งสะพาน เรียก "เซี่ยงไฮ้ไคลมป์" (Shanghai Climb) ด้วยการโดยสารลิฟต์ความเร็วสูงหรือปีนขั้นบันได 367 ขั้นตลอดแนวโค้ง ซึ่งเปิดในช่วงเอ็กซ์โป 2010 ปัจจุบันปิดการบริการนี้
อูไน ซิมอน

อูไน ซิมอน เมนดิบิล (เกิด 11 มิถุนายน ค.ศ. 1997) เป็นนักฟุตบอลอาชีพชาวสเปน ปัจจุบันลงเล่นในตำแหน่งผู้รักษาประตู ให้กับอัตเลติกบิลบาโอ สโมสรในลาลิกา และทีมชาติสเปน
ทีมชาติ.
ซิมอนถูกเลือกติดทีมชาติในรุ่นอายุไม่เกิน 19 และ 21 ปี เขาเป็นส่วนหนึ่งของทีมชาติชุดที่ชนะเลิศฟุตบอลชิงแชมป์แห่งชาติยุโรป รุ่นอายุไม่เกิน 19 ปี 2015 โดยเขาเป็นผู้รักษาประตูมือสองรองจากอันโตนิโอ ซิเบราในรายการแข่งขันนั้น
วันที่ 1 กันยายน ค.ศ. 2017 ซิมอนได้ลงเล่นให้กับทีมชาติรุ่นอายุไม่เกิน 21 ปีเป็นครั้งแรกในนัดที่พบกับอิตาลี ต่อมาได้ลงเล่นในนัดแรกของรอบแบ่งกลุ่มในฟุตบอลชิงแชมป์แห่งชาติยุโรป รุ่นอายุไม่เกิน 21 ปี 2019 ซึ่งสุดท้ายแล้วสเปนคว้าแชมป์ได้สำเร็จ (ซิเบรายังคงเป็นผู้รักษาประตูมือหนึ่ง)
วันที่ 20 สิงหาคม ค.ศ. 2020 ซิมอนมีชื่อติดทีมชาติชุดใหญ่ครั้งแรกสำหรับการแข่งขันสองนัดแรกในยูฟ่าเนชันส์ลีก ฤดูกาล 2020–21 ต่อมาวันที่ 11 พฤศจิกายน ค.ศ. 2020 เขาได้ลงเล่นให้กับทีมชุดใหญ่ครั้งแรกในนัดกระชับมิตรที่พบกับเนเธอร์แลนด์ แม้ว่าก่อนหน้านั้น เขาจะก่อความผิดพลาดจนเสียประตูในระดับสโมสรก็ตาม
วันที่ 24 พฤษภาคม ค.ศ. 2021 ซิมอนมีชื่อในทีมชาติชุด 24 คนของลุยส์ เอนริเกในการแข่งขันฟุตบอลชิงแชมป์แห่งชาติยุโรป 2020 เขาได้ลงเล่นทุกนัดตลอดการแข่งขัน ในรอบ 16 ทีมสุดท้าย ที่พบกับโครเอเชีย เขาได้ทำเข้าประตูตัวเองหลังจับบอลคืนหลังของเปดริพลาดเข้าสู่ประตู ทำให้เป็นประตูขึ้นนำของโครเอเชีย 0–1 ก่อนที่สเปนจะชนะไปในช่วงต่อเวลาพิเศษ 5–3 ลุยส์ เอนริเก ยกย่องความคิดของเขาที่ฟื้นตัวจากความผิดพลาดนั้นได้ ในรอบ 8 ทีมสุดท้าย ซึ่งสเปนเสมอกับสวิตเซอร์แลนด์ 1–1 ใน 120 นาที ทำให้ต้องดวลลูกโทษตัดสิน เขาสามารถป้องกันสองลูกยิงได้ช่วยให้สเปนเอาชนะไป 3–1 เขาได้รับรางวัลผู้เล่นยอดเยี่ยมประจำนัดสำหรับผลงานของเขา ในรอบรองชนะเลิศ กับอิตาลี ที่สนามกีฬาเวมบลีย์ หลังทั้งสองทีมเสมอกัน 1–1 ใน 120 นาที ทำให้ต้องดวลลูกโทษตัดสิน เขาสามารถป้องกันการดวลครั้งแรกของ มานูเอล โลกาเตลลี ได้แต่อย่างไรก็จามสเปนแพ้ในการดวลลูกโทษหลังสี่คนต่อจากนั้นยิงผ่านมือของซิมอนได้ทั้งหมด
ซิมอน ได้มีรายชื่อติดทีมชาติสเปนชุดแข่งขันกีฬาโอลิมปิก 2020 ที่ประเทศญี่ปุ่น ซึ่ง ซิมอน ได้ลงสนามในตำแหน่งผู้รักษาประตูทุกนัดพวกเขาผ่านเข้าสู่รอบชิงชนะเลิศ แต่แพ้ให้กับบราซิล 1–2 ในช่วงต่อเวลาพิเศษ ที่สนามกีฬานานาชาติโยโกฮามะ
 "ณ วันที่ 25 เมษายน ค.ศ. 2022"
 "ณ วันที่ 26 เมษายน ค.ศ. 2022"
เกียรติประวัติ.
อัตเลติกบิลบาโอ
สเปน อายุไม่เกิน 19 ปี
สเปน อายุไม่เกิน 21 ปี
สเปน อายุไม่เกิน 23 ปี
ฌูล กูนเด

ฌูล ออลีวีเย กูนเด (เกิดวันที่ 12 พฤศจิกายน ค.ศ. 1998) เป็นนักฟุตบอลอาชีพชาวฝรั่งเศส ปัจจุบันลงเล่นในตำแหน่งเซ็นเตอร์แบ็กให้กับบาร์เซโลนา สโมสรในลาลิกา และทีมชาติฝรั่งเศส
สโมสรอาชีพ.
บอร์โด.
กูนเดลงเล่นนัดแรกให้กับทีมชุดใหญ่ของบอร์โดในกุปเดอฟร็องส์นัดที่บุกไปแพ้อูว์แอ็ส กร็องวีล 2–1 ในรอบ 64 ทีมสุดท้ายเมื่อวันที่ 7 มกราคม ค.ศ. 2018 โดยในนัดนั้น เขาได้ลงเล่นในเวลาปกติ 90 นาทีและช่วงต่อเวลาพิเศษอีก 30 นาที เขาลงเล่นนัดแรกในลีกเอิงกับบอร์โดในนัดที่บุกไปแพ้ทรัว 1–0 เมื่อวันที่ 13 มกราคม ค.ศ. 2018 ต่อมาวันที่ 10 กุมภาพันธ์ เขาทำประตูแรกในระดับสโมสรและในลีกเอิง ช่วยให้ทีมเปิดบ้านเอาชนะอาเมียงไปได้ 3–2 ในวันที่ 6 พฤษภาคม เขาทำประตูที่สองและกลายเป็นประตูสุดท้ายให้กับทีมในนัดที่เอาชนะอาแอ็ส แซ็งเตเตียน 1–3 ที่สตาดฌอฟรัว กีชาร์
โรงไฟฟ้าศิลปะ

โรงไฟฟ้าศิลปะ หรือ พิพิธภัณฑ์ศิลปะร่วมสมัยเซี่ยงไฮ้  เป็นพิพิธภัณฑ์ศิลปะร่วมสมัยในเซี่ยงไฮ้ ตั้งอยู่ในโรงไฟฟ้าเก่า เป็นพิพิธภัณฑ์ศิลปะร่วมสมัยที่ดำเนินการโดยรัฐแห่งแรกของจีน ค่าใช้จ่ายในการแปลงอาคาร 64 ล้านดอลลาร์ซึ่งออกโดยรัฐบาลเทศบาลนครเซี่ยงไฮ้ พิพิธภัณฑ์ตั้งอยู่บนพื้นที่จัดงานเอ็กซ์โป 2010 และตั้งอยู่ริมฝั่งตะวันตกของแม่น้ำหวงผู่ (ผู่ซี) เปิดในปี 2555 โดยมีนิทรรศการศิลปะร่วมสมัยจากศูนย์ศิลปะและวัฒนธรรมปงปีดู (Centre Pompidou) ซึ่งเป็นพิพิธภัณฑ์ศิลปะร่วมสมัยที่รู้จักกันดีที่สุดของปารีส ในชื่อนิทรรศการ Electric Fields, Surrealism and Beyond ผู้กำกับศิลป์คือ Li Xu รองผู้กำกับคือ Gong Yan ผู้เคยเป็นบรรณาธิการของนิตยสารโลกศิลปะ (Art World) ฉบับภาษาจีน
ประวัติ.
ในปี พ.ศ. 2440 รัฐบาลชิงได้ก่อตั้งโรงงานไฟฟ้า Nanshi Electric Light ที่ท่าเรือ Shiliupu Old Taiping Wharf ในปี พ.ศ. 2498 ได้มีการตั้งชื่อโรงไฟฟ้า Nanshi ในปี 2550 โรงไฟฟ้า Nanshi ทั้ง 3 แห่งหยุดดำเนินการ จากนั้นโครงการฟื้นฟูก็เริ่มขึ้น โดยเมื่อวันที่ 17 ธันวาคม พ.ศ. 2552 โครงการบูรณะใหม่ได้เสร็จสิ้นลง ความสูงเดิมของอาคารยังคงไม่เปลี่ยนแปลง โครงสร้างสี่ชั้นเดิมถูกดัดแปลงเป็นโครงสร้างแปดชั้น และถูกใช้เป็นอาคารศาลาจัดแสดงในชื่อ ศาลาเมืองแห่งอนาคต (Urban Future Pavilion) ในช่วงงานเซี่ยงไฮ้เวิลด์เอ็กซ์โป 2010
หลังงานเอ็กซ์โป 2010 ศาลาเมืองแห่งอนาคต ยังคงถูกเก็บรักษาไว้เป็นหนึ่งในห้าศาลาหลัก (ที่ไม่ถูกทุบทิ้ง) เมื่อวันที่ 23 สิงหาคม พ.ศ. 2554 คณะกรรมการเทศบาลนครเซี่ยงไฮ้แห่งพรรคคอมมิวนิสต์แห่งประเทศจีนและรัฐบาลเทศบาลนครเซี่ยงไฮ้ได้ตัดสินใจเปลี่ยนศาลาเมืองแห่งอนาคต ให้เป็นพิพิธภัณฑ์ศิลปะร่วมสมัยเซี่ยงไฮ้
เมื่อวันที่ 1 ตุลาคม 2555 พิพิธภัณฑ์ศิลปะร่วมสมัยเซี่ยงไฮ้ และพิพิธภัณฑ์ศิลปะจีน (วังศิลปะจีน) ซึ่งดัดแปลงจากอาคารศาลาจีนจากงานเอ็กซ์โป ได้เปิดขึ้นพร้อมกัน ในเวลาเดียวกันกับการเปิดการแสดงเซี่ยงไฮ้เบียนนาเล่ครั้งที่ 9 (Regeneration—The 9th Shanghai Biennale 2012) ที่ใช้สถานที่แสดงร่วมกันทั้งสองแห่ง
ตั้งแต่ปี 2555 สถานที่จัดงานเซี่ยงไฮ้เบียนนาเล่ (Shanghai Biennale) ได้ย้ายจากพิพิธภัณฑ์ศิลปะเซี่ยงไฮ้เดิมไปเป็นพิพิธภัณฑ์ศิลปะร่วมสมัยเซี่ยงไฮ้
วัดบางปลา (จังหวัดนครปฐม)

วัดบางปลา เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางปลา อำเภอบางเลน จังหวัดนครปฐม พื้นที่ตั้งวัดมีเนื้อที่ 37 ไร่ 2 งาน 53 ตารางวา อาณาเขตที่ติดต่อ ด้านทิศเหนือ จดคลองบางปลา (คลองท่าสารบางปลา) ทิศใต้ จดที่ดินเลขที่ 10 ทิศตะวันออก จดแม่น้ำนครชัยศรี (แม่น้ำท่าจีน) ทิศตะวันตก จดคลองบางปลา
วัดบางปลาตั้งวัดเมื่อ พ.ศ. 2272 ได้รับพระราชทานวิสุงคามสีมาครั้งหลังเมื่อวันที่ 25 มิถุนายน พ.ศ. 2377 ประวัติการสร้างวัด ไม่สามารถค้นหาได้ว่าใครเป็นผู้สร้าง เนื่องจากอยู่ติดกับคลองบางปลา จึงเรียกชื่อวัดตามท้องที่นั้น ในนิราศสุพรรณก็มีการกล่าวถึงพื้นที่บริเวณนี้ด้วย เสนาสนะที่สำคัญ ได้แก่ วิหารของวัดมีความเก่าแก่ มีลักษณะแบบศิลปะอยุธยาตอนปลายช่วงต้นรัตนโกสินทร์ วิหารหลวงพ่อทั้ง 7 ซึ่งเป็นอดีตเจ้าอาวาสวัดบางปลา และกุฏิ 3 หลัง หอฉัน 1 หลัง
วัดบางปลาเป็นหนึ่งใน 6 ของสถานที่สำคัญ ที่เกี่ยวเนื่องด้วยพระเดชพระคุณหลวงปู่วัดปากน้ำ ภาษีเจริญ พระมงคลเทพมุนี (สด จนฺทสโร) เป็นสถานที่เผยแผ่วิชชาธรรมกายครั้งแรกของท่าน หลังจากบรรลุธรรม
วัดสุวรรณาราม (จังหวัดนครปฐม)

วัดสุวรรณาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลศาลายา อำเภอพุทธมณฑล จังหวัดนครปฐม
ในสมัยพระบาทสมเด็จพระจอมเกล้าเจ้าอยู่หัว ที่เริ่มมีการขุดคลองมหาสวัสดิ์เชื่อมต่อคลองบางกอกน้อยกับแม่น้ำนครชัยศรี เส้นทางนี้เป็นเส้นทางเสด็จไปนมัสการองค์พระปฐมเจดีย์ และได้สร้างวัดนี้เมื่อ พ.ศ. 2424 ในสมัยพระบาทสมเด็จพระจุลจอมเกล้าเจ้าอยู่หัว และได้รับพระราชทานวิสุงคามสีมาเมื่อ พ.ศ. 2473
อาคารและเสนาสนะที่สำคัญ ได้แก่ อุโบสถได้สัดส่วนสวยงาม บริเวณประตูจะมีรูปครุฑ และบริเวณภายในประดิษฐานพระพุทธรูป คือ "พระพุทธสุวรรณบวรรังษี" ชาวบ้านมักมาบนบานศาลกล่าว หากสำริดผล จะแก้บนด้วยประทัด และศาลาสร้างด้วยไม้เต็ง ทรงไทยโบราณ สร้างเมื่อ พ.ศ. 2507 ปัจจุบันยังอยู่สภาพที่สมบูรณ์ สามารถใช้งานได้อย่างอเนกประสงค์
วัดสุวรรณารามมีเกจิอาจารย์ คือ หลวงปู่ดี สุวัณโณ ท่านได้เริ่มทะนุบำรุงวัดและอุโบสถซึ่งมีพระพุทธสุวรรณ บวรรังสี ซึ่งเป็นพระพุทธรูปที่ศักดิ์สิทธิ์ สร้างอุโบสถ ก่อสร้างโรงเรียน และได้สร้างวัตถุมงคล กล่าวกันว่าเมื่อ โรงงานตุ๊กตาเคเดอร์ ที่ไฟไหม้จนมีคนตายมาก แต่มีบางคนห้อยแหรียญหลวงปู่ดี กระโดดจากตึกลงมาไม่เป็นอะไร และอีกหลายครั้ง ที่รถไฟชนจนรถพังยับ แต่คนในรถ กลับบาดเจ็บไม่เท่าไร
วัดชัยมังคลาราม

วัดชัยมังคลาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลพืชอุดม อำเภอลำลูกกา จังหวัดปทุมธานี มีเนื้อที่วัด 10 ไร่ พื้นที่วัด เป็นที่ราบ อยู่ริมคลองน้ำท่วมในฤดูฝนน้ำหลากมาก ทิศตะวันตกติดต่อกับคลองสิบสอง
วัดชัยมังคลารามตั้งเมื่อวันที่ 15 มิถุนายน พ.ศ. 2448 เจ้าของที่ดินเดิมเป็นชาวคริสต์ ชาวบ้านได้บริจาคทรัพย์ร่วมใจกันซื้อที่ดินดังกล่าวแล้วสร้างวัดขึ้นมาถือว่าเป็นชัยมงคลที่ดี จึงได้ขนานนามว่า "วัดชัยมังคลาราม" ด้านการศึกษา ทางวัดได้เปิดการเรียนการสอนโรงเรียนแผนกธรรมทุกปี นอกจากนี้ยังได้ให้ทางราชการสร้างโรงเรียนประชาบาล พร้อมกับบ้านพักครูตั้งอยู่ในที่ดินของวัด วัดได้รับพระราชทานวิสุงคามสีมา เมื่อวันที่ 18 สิงหาคม พ.ศ. 2476 เขตวิสุงคามสีมากว้าง 40 เมตร ยาว 60 เมตร ได้ผูกพัทธสีมาเมื่อ พ.ศ. 2477 ได้รับพระราชทานวิสุงคามสีมาครั้งหลังเมื่อวันที่ 22 ตุลาคม พ.ศ. 2543
อาคารเสนาสนะที่สำคัญ ได้แก่ อุโบสถ (หลักแรก) สร้างเมื่อ พ.ศ. 2480 ลักษณะทรงไทยแบบโรงนา กว้าง 7 เมตร ยาว 13 เมตร กุฏิสงฆ์จำนวน 5 หลัง เป็นอาคารไม้ หอสวดมนต์ ศาลาการเปรียญ ศาลาประชาคม รั้วกำแพงรอบวัด วัดชัยมังคลารามมีปูชนียวัตถุที่สำคัญ คือ พระพุทธรูปปางมารวิชัย และมีอยู่ที่ศาลาการเปรียญ หอสวดมนต์ (หลังใหม่)
ไนต์เฮด 2041

ไนต์เฮด 2041 (NIGHT HEAD 2041) เป็นซีรีส์อนิเมะโทรทัศน์ญี่ปุ่น มีเนื้อเรื่องอิงจากละครโทรทัศน์ญี่ปุ่นในปี พ.ศ. 2535 เรื่อง "ไนต์เฮด" สร้างโดยสตูดิโอชิโรกูมิ กำกับโดยทากามิตสึ ฮิรากาวะ และเขียนบทโดยจอร์จ อีดะ ซึ่งเป็นผู้กำกับของละครต้นฉบับ ออกแบบตัวละครโดย Oh! great ส่วนเคนอิจิโระ โทมิยาสุวาดคอนเซฟต์อาร์ต ยูตาะก ยามาดะรับผิดชอบดนตรีประกอบ และ Slow Curve ได้เครดิตเป็นผู้วางแผนและผลิต ออกอากาศทางผังรายการ +Ultra ของช่องฟูจิทีวีตั้งแต่วันที่ 15 กรกฎาคม พ.ศ. 2564 ถึง 30 กันยายน พ.ศ. 2564 วง Who-ya Extended ร้องเพลงเปิดของซีรีส์อนิเมะชื่อเพลงว่า "Icy Ivy" ส่วน Myuk ร้องเพลงปิดชื่อเพลงว่า "Shion"
มีการดัดแปลงเป็นมังงะ วาดโดยอากิระ โองาวะ เผยแพร่ออนไลน์ผ่านเว็บไซต์ "Young Magazine Web" ของสำนักพิพม์โคดันชะตั้งแต่วันที่ 28 เมษายน พ.ศ. 2564 มีการดัดแปลงเป็นนิยายเขียนโดยจอร์จ อีดะ ร่วมกับคาวาโตะ อาซูซะ และได้มีการประกาศดัดแปลงเป็นละครเวทีด้วย
ให้เสียงโดย: Daisuke Ono, Hiroki Nanami (young)
ให้เสียงโดย: Nobunaga Shimazaki, Shizuka Ishigami (young)
ให้เสียงโดย: Takahiro Sakurai, Natsumi Fujiwara (young)
ให้เสียงโดย: Kensho Ono, Makoto Koichi (young)
ให้เสียงโดย: Kazuyuki Okitsu
ให้เสียงโดย: Lynn
ให้เสียงโดย: Yasuhiro Miyama
ให้เสียงโดย: Yōko Hikasa
ให้เสียงโดย: Reina Ueda
ให้เสียงโดย: Kaori Maeda
ให้เสียงโดย: Banjō Ginga
ให้เสียงโดย: Tomoaki Maeno
ให้เสียงโดย: Aya Endō
ให้เสียงโดย: Chikahiro Kobayashi
ให้เสียงโดย: Tomokazu Sugita
ให้เสียงโดย: Saori Hayami
ให้เสียงโดย: Kōsei Hirota
ให้เสียงโดย: Tarusuke Shingaki
ให้เสียงโดย: Mari Yokoo
ให้เสียงโดย: Motomu Kiyokawa
วัดบัวสุวรรณประดิษฐ์

วัดบัวสุวรรณประดิษฐ์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลระแหง อำเภอลาดหลุมแก้ว จังหวัดปทุมธานี มีที่ดินตั้งวัดเนื่อที่ 154 ไร่ 3 งาน 84 ตารางวา ที่ธรณีสงฆ์จำนวน 2 แปลง โฉนดเลขที่ 749 ทางทิศเหนือของวัดติดต่อกับลำคลองมหาโยธา พื้นที่ตั้งวัดเป็นที่ราบต่ำ
วัดบัวสุวรรณประดิษฐ์สร้างเมื่อ พ.ศ. 2460 โดยมีนายบุญ นางสำเภา บัวสุวรรณ เป็นผู้ถวาย เรียกว่า วัดใหม่ตาบุญ ต่อมาได้เปลี่ยนชื่อเป็น "วัดบัวสุวรรณประดิษฐ์" ได้รับพระราชทานวิสุงคามสีมา เมื่อวันที่ 24 มิถุนายน พ.ศ. 2522 เขตวิสุงคามสีมา กว้าง 27 เมตร ยาว 43 เมตร ทางวัดได้เปิดสอนพระปริยัติธรรมตั้งแต่ พ.ศ. 2470
อาคารเสนาสนะที่สำคัญ ได้แก่ อุโบสถกว้าง 6.50 เมตร ยาว 26 เมตร กุฏิสงฆ์จำนวน 9 หลัง ส่วนมากเป็นอาคารไม้ หอสวดมนต์ ศาลาการเปรียญ หอระฆัง และฌาปนสถาน ปูชนียวัตถุที่สำคัญ คือ พระประธานในอุโบสถ
วัดธรรมานันทาราม

วัดธรรมานันทาราม เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ที่คลองซอยที่ 7 ฝั่งตะวันออก หมู่ 13 ในตำบลลำลูกกา อำเภอลำลูกกา จังหวัดปทุมธานี ปัจจุบันมีพระอธิการประสิทธิ์ รตนาโก ดำรงตำแหน่งเจ้าอาวาส
วัดธรรมานันทารามสร้างขึ้นเมื่อวันที่ 26 มิถุนายน พ.ศ. 2546 ในเขตที่ดินเอกชนโดยมีพื้นที่ 10 ไร่เศษ ซึ่งนางสุกริม คำผลศิริ เจ้าของที่ดินได้ยกที่ดินให้สร้างวัดแห่งนี้ สำหรับผู้ขออนุญาตสร้างวัด คือ นางสุจิภา แต้ตระกูล ขนานนามวัดว่า "วัดธรรมานันทาราม" โดยสมเด็จพระสังฆราชเจ้า กรมหลวงวชิรญาณสังวรทรงประทานนามวัด
อาคารเสนาสนะที่สำคัญภายในวัด ได้แก่ กุฏิสงฆ์ชั้นเดียว 6 หลัง กุฏิ 2 ชั้นของเจ้าอาวาส 1 หลัง เจดีย์ และศาลาการเปรียญ 1 หลัง ที่วัดจะมีพระสงฆ์จำพรรษาอยู่ 10 รูป
ฟุตบอลโลก 2030

ฟุตบอลโลก 2030  จะเป็นการแข่งขันฟุตบอลโลกครั้งที่ 24 ซึ่งเป็นการแข่งขันฟุตบอลนานาชาติทุกสี่ปีที่ชิงแชมป์โลกระหว่างทีมชาติฟุตบอลชายที่เป็นสมาชิกของฟีฟ่า การแข่งขันนี้จะครบรอบ 100 ปีของฟุตบอลโลกครั้งแรก ที่ได้จัดขึ้นที่ประเทศอุรุกวัย เมื่อปี 1930
การคัดเลือกเจ้าภาพ.
ราชสหพันธ์ฟุตบอลโมร็อกโกเสนอตัวเป็นเจ้าภาพชาติแรกสำหรับฟุตบอลโลก 2030 หลังจากแพ้การคัดเลือกฟุตบอลโลก 2026 โมร็อกโกอาจวางแผนที่จะร่วมคัดเลือกพร้อมกับประเทศเพื่อนบ้านทางตะวันออกคือแอลจีเรียและตูนิเซีย หรือประเทศเพื่อนบ้านทางเหนือคือ สเปนและโปรตุเกส
สหพันธ์ฟุตบอลแห่งประเทศไทย เสนอตัวเป็นเจ้าภาพชาติที่สองสำหรับฟุตบอลโลก 2030 หลังจากที่จองการเป็นเจ้าภาพฟุตบอลโลก 2030 ไว้ ประเทศไทยอาจมีการวางแผนกับประเทศเพื่อนบ้านอาเซียนไว้ เช่น เมียนมาร์ ลาว กัมพูชา และ สิงคโปร์ เป็นต้น 
ยืนยันแผนเพื่อคัดเลือก.
CAF
* โมร็อกโก (อาจร่วมกับ แอลจีเรีย, ตูนีเซีย, อิยิปต์ และ ลิเบีย)
CONMEBOL
* อุรุกวัย, อาร์เจนตินา, ปารากวัย และ ชิลี
UEFA
* โรมาเนีย, กรีซ, บัลแกเรีย และ เซอร์เบีย<
* สเปน และ โปรตุเกส
† หมายถึง สนามกีฬาที่ใช้สำหรับการแข่งขันฟุตบอลโลกชายครั้งก่อน (สเปนเท่านั้น)
⋆ สนามกีฬาที่วางแผนจะสร้าง
+ สนามกีฬาที่จะได้รับการปรับปรุงใหม่
ทีม.
การคัดเลือก.
ประเทศเจ้าภาพทั้ง 6 ประเทศจะได้ผ่านเข้ารอบฟุตบอลโลก
<templatestyles src="Col-begin/styles.css"/>
<templatestyles src="Col-begin/styles.css"/>
<templatestyles src="Col-begin/styles.css"/>
ฟุตบอลโลก 2034

ฟุตบอลโลก 2034  จะเป็นการแข่งขันฟุตบอลโลกครั้งที่ 25 ซึ่งจัดขึ้นทุก 4 ปี โดยเป็นการแข่งขันฟุตบอลระดับนานาชาติระหว่างทีมชาติชายของสมาคมสมาชิกฟีฟ่า (FIFA) การแข่งขันครั้งนี้มีกำหนดจัดขึ้นในประเทศ ซาอุดีอาระเบีย ซึ่งเป็นประเทศเดียวที่ยื่นข้อเสนอขอเป็นเจ้าภาพทันตามกำหนดเส้นตายของฟีฟ่าในวันที่ 31 ตุลาคม ค.ศ. 2023 การแข่งขันครั้งนี้จะเป็น ฟุตบอลโลกครั้งที่ 2 ที่จัดในภูมิภาคตะวันออกกลาง-เอเชียตะวันตก ต่อจากกาตาร์ในปี ค.ศ. 2022
ฟีฟ่าได้จำกัดสิทธิ์ในการเป็นเจ้าภาพไว้เฉพาะทวีปเอเชียหรือโอเชียเนีย หลังจากตัดสินใจให้ฟุตบอลโลก 2030 จัดขึ้นใน 3 ทวีป (แอฟริกา ยุโรป และอเมริกาใต้) การตัดสินใจนี้ถูกมองว่าเป็นการปรับเปลี่ยนกฎของฟีฟ่าเพื่อเปิดทางให้ซาอุดีอาระเบียได้เป็นเจ้าภาพ โดยลดจำนวนประเทศคู่แข่งที่อาจเสนอขอเป็นเจ้าภาพ นอกจากนี้ ฟีฟ่ายังได้เร่งกำหนดการเสนอชื่อเจ้าภาพล่วงหน้าอย่างไม่คาดคิด เร็วขึ้นอย่างน้อย 3 ปี ซึ่งส่งผลกระทบต่อผู้ยื่นเสนอรายอื่นที่อาจเข้าร่วมกระบวนการนี้ รายงานจากนิวยอร์กไทม์ระบุว่า จีอานนี อินฟานติโน ประธานฟีฟ่า มีบทบาทสำคัญในการปรับกฎของฟีฟ่าและอำนวยความสะดวกให้ซาอุดีอาระเบียได้รับเลือกเป็นเจ้าภาพ
การเลือกเจ้าภาพ.
ขั้นตอนการคัดเลือกเจ้าภาพสำหรับการแข่งขันฟุตบอลโลกยังไม่เริ่มต้นขึ้น แต่ได้มีการเสนอตัวเพื่อคัดเลือกเป็นเจ้าภาพฟุตบอลโลก 2034 ล่วงหน้าบางส่วนแล้ว ประเทศต่อไปนี้แสดงความสนใจเสนอตัวเป็นเจ้าภาพ:
เมื่อวันที่ 11 ธันวาคม 2024 ฟีฟ่าได้ยืนยันว่าซาอุดีอาระเบียจะเป็นเจ้าภาพจัดการแข่งขันฟุตบอลโลกปี 2034 การตัดสินใจดังกล่าวได้รับการประกาศในระหว่างการประชุมใหญ่ฟีฟ่าครั้งพิเศษ ซึ่งได้มีการสรุปผลการเลือกเจ้าภาพทั้งในปี 2030 และ 2034 หลังจากการลงคะแนนเสียง
การเสนอตัว.
ประเทศที่แสดงความสนใจเสนอตัวคัดเลือกเจ้าภาพ.
ภาพรวมของการแสดงความสนใจในการเสนอตัวเป็นเจ้าภาพแสดงไว้ด้านล่าง:
หมายเหตุ.
<templatestyles src="Reflist/styles.css" />
ทากูมิ คิตะมูระ

ทากูมิ คิตะมูระ  เป็นนักแสดง นักร้อง และนายแบบชาวญี่ปุ่น เขาเป็นตัวแทนของเซคชัน 3 ของ สตาร์ดัสโปรโมชัน เขาเป็นหัวหน้าของวงDish กลุ่มย่อยของ Ebidan ในฐานะสมาชิกของดิชเขาใช้ชื่อว่า Takumi
ฏอกกิสรอ

ฏอกกิสรอ , ทอเฆเกสรอ  หรือ เอย์วอเนเกสรอ (หมายถึง มุขทางเข้าแห่งโฆสโรว์) เป็นซากสิ่งก่อสร้างเปอร์เซียในสมัยจักรวรรดิซาเซเนียน มีอายุตั้งแต่คริสต์ศตวรรษที่ 3 ถึง 6 ซึ่งบางครั้งเรียกว่า ซุ้มประตูโค้งแห่งเทซีฟอน ตั้งอยู่ใกล้กับเมืองซัลมานบากสมัยใหม่ในประเทศอิรัก ซุ้มประตูนี้เป็นเพียงโครงสร้างเดียวที่เหลืออยู่ของเมืองโบราณเทซีฟอน ถือเป็นสถานที่สำคัญในประวัติศาสตร์สถาปัตยกรรม และเป็นโครงสร้างทรงโค้งก่ออิฐแบบไม่เสริมแรงช่วงเดียวที่ใหญ่ที่สุดในโลก
การแข่งขันฟุตบอลระหว่างอังกฤษกับเยอรมนี

การแข่งขันฟุตบอลระหว่างอังกฤษกับเยอรมนี ถูกมองว่าเป็นปรากฏการณ์ของอังกฤษ โดยในการแข่งขันใด ๆ ก็ตามระหว่างทั้งสองทีม หนังสือพิมพ์สหราชอาณาจักรหลายสำนักมักจะพิมพ์บทความเกี่ยวกับผลการแข่งขันที่เคยพบกันมา อย่างเช่นผลการแข่งขันในปี 1966 และ 1990 แฟนฟุตบอลในอังกฤษมักมองเยอรมนีว่าเป็นคู่แข่งทางกีฬาหลักที่สำคัญมากกว่าชาติอื่น ๆ อย่างอาร์เจนตินาหรือสกอตแลนด์ ในขณะที่แฟนฟุตบอลเยอรมันมองว่าเนเธอร์แลนด์หรืออิตาลีเป็นคู่แข่งฟุตบอลตามธรรมเนียม และการเป็นคู่แข่งระหว่างสองชาติไม่ค่อยได้รับความสนใจจริงจังเหมือนกับในอังกฤษ
ฟุตบอลทีมชาติอังกฤษและเยอรมนีพบกันตั้งแต่ปลายคริสต์ศตวรรษที่ 19 และแข่งขันกันอย่างเป็นทางการตั้งแต่ ค.ศ. 1930 ทั้งคู่พบกันครั้งแรกใน ค.ศ. 1899 ซึ่งอังกฤษชนะเยอรมนีถึงสี่นัดติดต่อกัน นัดสำคัญที่ทั้งคู่พบกัน (รวมสมัยทีมชาติเยอรมนีตะวันตก) ได้แก่ ฟุตบอลโลก 1966 รอบชิงชนะเลิศ และรอบรองชนะเลิศของฟุตบอลโลก 1990 และฟุตบอลชิงแชมป์แห่งชาติยุโรป 1996
ในปี 2016 เยอรมนีชนะเลิศฟุตบอลโลกมาแล้ว 4 สมัยและฟุตบอลชิงแชมป์แห่งชาติยุโรป 3 สมัย พวกเขาเคยเข้าชิงชนะเลิศสองรายการหลักนี้รวมกัน 14 ครั้ง ในขณะที่อังกฤษชนะเลิศฟุตบอลโลกเพียงสมัยเดียวซึ่งก็เป็นครั้งเดียวที่พวกเขาเข้าชิงชนะเลิศในรายการหลัก ครั้งล่าสุดที่ทั้งคู่พบกับคือฟุตบอลชิงแชมป์แห่งชาติยุโรป 2020 รอบ 16 ทีมสุดท้ายที่อังกฤษเอาชนะไปได้ 2–0 ที่สนามกีฬาเวมบลีย์
 ฟุตบอลเป็นเกมง่าย ๆ มีนักฟุตบอล 22 คนวิ่งไล่ล่าบอลในสนามตลอด 90 นาที และสุดท้าย เยอรมนีเป็นฝ่ายชนะ
 — แกรี ลินีเกอร์
วัดเขาทุเรียน

วัดเขาทุเรียน เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเขาพระ อำเภอเมืองนครนายก จังหวัดนครนายก
วัดเขาทุเรียนสร้างขึ้นโดยชาวมอญ แล้วบูรณปฏิสังขรณ์โดยกลุ่มชนชาวลาวเวียงจันทน์ ที่อพยพเข้ามาในช่วงต้นกรุงรัตนโกสินทร์ ปรากฏหลักฐานจดทะเบียนสร้างวัดเมื่อ พ.ศ. 2330 มีชื่อเดิม คือ วัดหัวเขา เพราะวัดอยู่ตรงกับส่วนหัวของพื้นที่เขา ซึ่งติดต่อกันหลายลูก ได้แก่ เขาทุเรียน เขาฝาละมี เขาแท่น เป็นต้น ต่อมาชาวบ้านเห็นว่าบริเวณเหนือวัดเขาขึ้นไป มีต้นทุเรียนจำนวนมาก จึงตั้งชื่อเป็น "วัดเขาทุเรียน" ในสมัยหลวงพ่อปุ้ยเป็นเจ้าอาวาส ได้ให้ญาติโยมแปรรูปไม้ ทุเรียนป่า มาทำฝากุฏิ จากนั้นท่านได้ปลูกไม้สักขึ้นทดแทนทุเรียนป่าที่ตายไปจำนวนมาก
อุโบสถหลังเก่า ปัจจุบันเป็นวิหาร วัดมีมณฑป ประดิษฐานรอยพระพุทธบาท พระโพธิสัตว์กวนอิม พระแก้วมรกต พระพุทธชินราช และพระสังกัจจายน์ ซึ่งตั้งอยู่บนไหล่เขาเหนือโบสถ์เก่าขึ้นไป 100 เมตร ศาลาใหญ่สร้างไว้บนยอดเขาทุเรียน จนเมื่อ พ.ศ. 2539 ทางวัดเขาทุเรียนว่างเจ้าอาวาสลง ชาวบ้านจึงได้นิมนต์ พระใบฎีกาประเชิญ จากวัดโพธิ์งามมาเป็นเจ้าอาวาส ท่านได้บูรณปฏิสังขรณ์เสนาสนะต่าง ๆ รวมถึงทาสีชมพูสดใสตามเสนาสนะต่าง ๆ
เทซีฟอน

เทซีฟอน (อักษรโรมัน: Ctesiphon, "TESS--on"; เปอร์เซียกลาง: 𐭲𐭩𐭮𐭯𐭥𐭭 "tyspwn" หรือ "tysfwn"; ; กรีก: ,) เป็นเมืองโบราณริมฝั่งตะวันออกของแม่น้ำไทกริส ตั้งอยู่ห่างจากกรุงแบกแดดปัจจุบันไปทางตะวันออกเฉียงใต้ประมาณ 35 กิโลเมตร ก่อตั้งขึ้นเมื่อ 120 ปีก่อนคริสต์ศักราช เทซีฟอนทำหน้าที่เป็นเมืองหลวงของจักรวรรดิอิหร่านในสมัยจักรวรรดิพาร์เธียและจักรวรรดิซาเซเนียนมานานกว่า 800 ปี เทซีฟอนเป็นเมืองหลวงในฤดูหนาวของจักรวรรดิซาเซเนียนจนกระทั่งมุสลิมพิชิตเปอร์เซียเมื่อ 651 ปีก่อนคริสตศักราช
โรคลุดวิก

โรคลุดวิก หรือ ลุดวิก แองไจนา ) เป็นเซลลูลิทิสรุนแรงรูปแบบหนึ่งที่มีการอักเสบที่ส่วนพื้นของปาก อาจส่งผลต่อความลำบากในการกลืนน้ำและน้ำลาย<ref name="Coulthard_2013" /หากอาการแย่ลงอาจกระทบถึงทางเดินหายใจถูกปิดกั้น และอาการเกิดขึ้นอย่างรวดเร็วในเวลาไม่กี่ชั่วโมง
กรณีส่วนใหญ่เกิดขึ้นตามหลังการติดเชื้อในฟัน นอกจากนี้ยังพบกรณีที่เกิดจากหนองพาราฟาริงซ์, การแตกหักของกระดูกแมนดิบูลาร์, แผลในปาก หรือจาก นิ่วน้ำลายซับแมนดิบูลาร์ โรคลุดวิกเป็นผลจากการกระจายของการติดเชื้อในเนื้อเยื่อเกี่ยวพันผ่านช่องว่างเนื้อเยื่อกับช่องว่างสับลิงกวล
โรคนี้ป้องกันได้ด้วยการรักษาการติดเชื้อที่ฟัน การรักษาแรกด้วยยาปฏิชีวนะแบบกว้าง และ คอร์ติโคสเตอรอยด์ ในกรณีที่สาหัสอาจต่อท่อหายใจ หรือ ทำทราเคโอสโทมี
ภายหลังการแพร่หลายของยาปฏิชีวนะในทศวรรษ 1940s, การปรับปรุงความสะอาดของช่องปากในประชาชน และการรักษาด้วยหัตถการที่มีประสิทธิภาพขึ้นมาก อัตราเกิดโรคและอัตราเสียชีวิตในผู้ที่ติดเชื้อลดลงอย่างมีนัยสำคัญ ชื่อลุดวิกตั้งตามแพทย์ชาวเยอรมัน Wilhelm Frederick von Ludwig ผู้เขียนอธิบายถึงโรคนี้ครั้งแรกในปี 1836
บอดิล ทูร์โกต์สแด็ทเทอร์

บอดิล ทูร์โกต์สด็อทเทอร์ (สิ้นพระชนม์ ค.ศ. 1103) เป็นสมเด็จพระราชินีแห่งเดนมาร์ก จากการอภิเษกสมรสกับพระเจ้าอีริคที่ 1 แห่งเดนมาร์ก
พระราชประวัติ.
บอดิลเป็นธิดาของขุนนางชาวเดนมาร์ก ยาร์ล (เอิร์ล) ทูร์โกต์ ฟาเกอสไคน์ และนางธอร์กุนนา และบอดิลเป็นน้องสาวในสเวน ทูร์โกต์เซน ปู่ของพระนางคือ อูล์ฟ กาลีซีฟาเรอร์ ผู้ปรากฏในพงศาวดารนีทลินกา เขาเป็นนักแสวงบุญชื่อดัง ที่เดินทางไปแสวงบุญยังซานเตียโกเดกอมโปสเตลาในสเปน ครอบครัวของพระนางบอดิลเชื่อว่าสืบเชื้อสายมาจากตระกูลชาวไวกิงในนอร์ทัมเบอร์แลนด์แห่งอังกฤษ เมื่อพระนางได้เป็นสมเด็จพระราชินี พระนางทรงอุปถัมภ์มุขนายกแห่งเดอรัม ทั้งพระนางและพระราชสวามีต่างสืบเชื้อสายมาจากพระเจ้าสเวน ฟอร์กเบียร์ด
เชื่อว่าบอดิลอภิเษกสมรสกับเจ้าชายอีริค ก่อนปีค.ศ. 1086 บอดิลและพระสวามีต้องลี้ภัยการเมืองไปยังราชสำนักสวีเดนในช่วงสมัยพระเจ้าโอลาฟที่ 1 แห่งเดนมาร์ก (ค.ศ. 1086 - 1095) นักพงศาวดารร่วมสมัยยกย่องในพระสิริโฉมและพระอุปนิสัยของพระนาง แซ็กโซ แกรมมาติคัสชื่นชมที่พระนางทรงอดทนต่อความไม่ซื่อตรงต่อชีวิตสมรสของพระราชสวามี และว่ากันว่าพระนางทรงช่วยเหล่าพระสนมจัดทรงผมของพวกนางด้วย
ในราวปีค.ศ. 1100 พระราชินีบอดิลได้ติดตามพระราชสวามีไปแสวงบุญที่เยรูซาเลม กษัตริย์ทรงเสด็จโดยม้า ส่วนพระราชินีประทับรถม้า กษัตริย์อีริคที่ 1 ทรงพระประชวรและเสด็จสวรรคตที่เมืองแพฟอส เกาะไซปรัส ในปีค.ศ. 1103 แต่สมเด็จพระพันปีหลวงบอดิลได้เสด็จแสวงบุญต่อ และพระนางเสด็จถึงเยรูซาเลมหลังปีนั้น พระนางทรงพระประชวรและสิ้นพระชนม์ที่นั่น พระศพถูกฝังที่เชิงภูเขามะกอกในหุบผาโจซาฟัต
แปอีร็องโนบรัก

แปอีร็องโนบรัก  เป็นเทศบาลในจังหวัดลอแซร์ ประเทศฝรั่งเศส เทศบาลนี้ได้รับการจัดตั้งในวันที่ 1 มกราคม ค.ศ. 2017 จากการรวมอดีตเทศบาลโอมง-โอบรัก (ที่ตั้งเทศบาล), ลาชาซ-เดอ-แปอีร์, โฟ-เดอ-แปอีร์, ฌาวอล, แซ็งต์-กอลงบ์-เดอ-แปอีร์ และแซ็ง-โซเวอร์-เดอ-แปอีร์
การเกิดลิ่มเลือดและสิ่งหลุดอุดหลอดเลือดภายหลังการได้รับวัคซีนโควิด-19

การเกิดลิ่มเลือดและสิ่งหลุดอุดหลอดเลือดภายหลังการได้รับวัคซีน , ภาวะเกล็ดเลือดต่ำจากภูมิคุ้มกันชนิดทำให้เกิดลิ่มเลือดที่ถูกชักนำด้วยวัคซีน , ภาวะเกล็ดเลือดต่ำจากภูมิคุ้มกันที่ถูกชักนำด้วยวัคซีน  หรือ กลุ่มอาการเกล็ดเลือดต่ำและมีลิ่มเลือด  เป็นโรคที่ร่างกายมีการสร้างลิ่มเลือดอย่างผิดปกติที่พบได้น้อยมากชนิดหนึ่ง ถูกพบครั้งแรกในคนจำนวนน้อยที่เคยได้รับวัคซีนโควิด-19 ของออกซฟอร์ด-แอสตราเซเนกาในช่วงการระบาดทั่วของโควิด-19 และต่อมาก็พบในคนที่ได้รับวัคซีนโควิด-19 ของจอห์นสันแอนด์จอห์นสัน ทำให้หน่วยงานที่เกี่ยวข้องต้องประเมินความปลอดภัยของวัคซีนเหล่านี้ใหม่อีกครั้ง
มาซาฮิโระ โชโนะ

มาซาฮิโระ "มาซะ" โชโนะ (#เปลี่ยนทาง เกิดวันที่ 17 กันยายน ค.ศ. 1963) เป็นนักมวยปล้ำอาชีพและนักแสดงเกษียณชาวญี่ปุ่น-อเมริกันที่เกิดในสหรัฐ ซึ่งเป็นที่รู้จักจากการยุติจากนิวเจแปนโปรเรสต์ลิง (NJPW) เป็นเวลา 26 ปี นอกจากผลงานที่ NJPW แล้ว โชโนะยังปรากฎตัวในเวิลด์แชมเปี้ยนชิพเรสต์ลิง (WCW) เช่นเดียวกันกับการปรากฎตัวเป็นครั้งคราวในออลเจแปนโปรเรสต์ลิง (AJPW) และโอซากะโปรเรสต์ลิง
บะนีซุวัยฟ์

บะนีซุวัยฟ์  เป็นเมืองหลักของเขตผู้ว่าการบะนีซุวัยฟ์ ประเทศอียิปต์ อยู่ห่างจากไคโรไปทางทิศใต้ 110 กิโลเมตร (70 ไมล์)
ศัพทมูลวิทยา.
ชื่อเมืองในปัจจุบันเป็นรูปที่เพี้ยนมาจากชื่อดั้งเดิมว่า "มันฟิสวัยฮ์"  ซึ่งมาจากโครงสร้างภูมินามภาษาคอปติกว่า ⲡ-ⲙⲁ-ⲛ-... ("สถานที่ของ...") อย่างไรก็ตาม ไม่มีใครทราบที่มาของชื่ออย่างแน่ชัด
ประวัติ.
ตั้งแต่สมัยฟาโรห์ตอนต้นถึงสมัยโรมัน พื้นที่นี้เป็นที่ตั้งของเมืองเฮราคลีโอโพลิส ซึ่งอยู่ห่างจากตัวเมืองปัจจุบันไปทางทิศตะวันตก 10 ไมล์ และเป็นเมืองหลวงของอียิปต์ตอนล่างและตอนกลางในสมัยราชวงศ์ที่ 9 ถึง 10 ตัวเมืองปัจจุบันเริ่มมีชื่อเสียงในช่วงยุคกลาง เมื่อมีชื่อเสียงในด้านการผลิตผ้าลินินซึ่งยังคงดำเนินต่อมาจนถึงทุกวันนี้ผ่านอุตสาหกรรมการผลิตพรมและการปั่นฝ้าย บะนีซุวัยฟ์กลายเป็นเมืองหลักในจังหวัดที่สองของอียิปต์ตอนบนในรัชสมัยมุฮัมมัด อะลีในคริสต์ศตวรรษที่ 19